Hospital Indonesia di Gaza rawat 54 penduduk Palestin cedera diserang Israel

Hospital Indonesia di Gaza merawat 54 penduduk Palestin yang cedera dan menerima lapan mangsa yang terbunuh sejak Israel memulakan serangan di Semenanjung Gaza pada Jumaat.

Menurut Medical Emergency Rescue Committee (MER-C) Indonesia, hospital yang terletak di Bayt Lahiya, Gaza utara menjadi pusat penting ketika berlakunya serangan, lapor Bernama.

“Hospital Indonesia menjadi tempat utama bagi mangsa serangan mendapatkan rawatan perubatan segera,” kata sukarelawan MER-C Indonesia, Reza Aldilla Kurniawan dalam satu kenyataan.

Menurut data di laman web Kementerian Kesihatan Palestin, angka kematian meningkat kepada 44 orang, termasuk 15 kanak-kanak dan empat wanita, dan 360 orang awam cedera.

Bilik rawatan kecemasan, dikenali ‘Teungku Chik di Tiro’, sempena nama seorang pahlawan Aceh, menjadi ruang paling sibuk pasca serangan.

“Ruangan rawatan kecemasan terus menerus menerima mangsa dengan pelbagai tahap kecederaan manakala bilik jenazah juga dikunjungi ramai penduduk Gaza,” kata Reza.

Ketika ada pesakit yang meninggal dunia, warga Gaza datang secara berkumpulan untuk membawa dan mengiringi jenazah ke tempat perkuburan, katanya.

Hospital empat tingkat yang dibuka pada 2015 dengan kos US$8.7 juta dibiayai oleh MER-C Indonesia melalui sumbangan awam dan disokong kerajaan melalui Kementerian Luar Negeri.

Hospital itu dikendalikan oleh warga Gaza serta dibantu beberapa sukarelawan MER-C Indonesia.

Reza yang tinggal di kompleks penginapan sukarelawan Wisma Dr Joserizal Jurnalis, Hospital Indonesia turut merasai gegaran dan bunyi ledakan kuat semasa serangan berlaku.

Kementerian Luar Indonesia, dalam satu ciapan di Twitter rasminya, menulis: “Indonesia mengutuk sekeras-kerasnya serangan yang dilakukan oleh Israel, yang mengorbankan orang awam, termasuk kanak-kanak.”

Negara Islam terbesar di dunia itu juga “menyeru Pertubuhan Bangsa-Bangsa Bersatu untuk mengambil langkah segera dan konkrit untuk menghentikan tindakan keganasan dan pencerobohan itu demi mengelak lebih ramai mangsa dan memburukkan lagi keadaan.”


Tun Maimun dedah gangguan terhadap badan kehakiman tahun lalu

Gangguan terhadap badan kehakiman tahun lalu amat dikesali Tun Tengku Maimun Tuan Mat dengan menyifatkannya ia satu penghinaan terhadap kedaulatan undang-undang negara.

Ketua Hakim Negara itu mendedahkan pada tahun lalu terdapat gangguan terhadap institusi perundangan negara tetapi tidak menamakan individu dimaksudkannya, namun umum mengetahui perbicaraan utama melibatkan bekas Perdana Menteri, Datuk Seri Najib Razak yang berlangsung ketika itu diketuai Tun Maimun sendiri.

“Tahun lalu, cubaan untuk menakut-nakutkan atau sebaliknya memberikan tekanan yang tidak wajar terhadap hakim yang mengetuai kes kepentingan awam semakin ketara.

“Percubaan ini adalah penghinaan langsung terhadap kedaulatan undang-undang dan kebebasan kehakiman. Mereka sememangnya patut dikutuk dan sememangnya ramai yang dengan tegasnya bersuara menentang mereka.

“Adalah tidak wajar (mischievous) bagi sesiapa yang cuba memburukkan imej Mahkamah dan mencemarkannya melalui kritikan yang tidak adil, berat sebelah dan sering kali tidak disedari hanya kerana mereka tidak menyukai keputusan tertentu,” katanya dipetik laporan media hari ini.

Beliau berkata demikian pada majlis Tahun Perundangan 2023 di Pusat Konvensyen Antarabangsa Putrajaya (PICC) hari ini.

Dalam pada itu, Tun Maimun menyifatkan tindakan Najib memfailkan petisyen kepada Kumpulan Kerja Penahanan Arbitari Pertubuhan Bangsa-Bangsa Bersatu (UNWGAD) bagi meminta dibebaskan atau dibicarakan semula tidak menjejaskan badan kehakiman.

Katanya, Mahkamah Persekutuan selesai menjalankan tanggungjawab apabila mengekalkan sabitan dan hukuman berkenaan.

Pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Tun Maimun, sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.


Nak hantar isteri atau anak pun boleh di Gombak, Azmin sedia berdepan

Penyandang kerusi Parlimen Gombak, Datuk Seri Mohamed Azmin Ali memberi isyarat sedia mempertahankan kerusinya pada pilihan raya umum ke-15 (PRU-15) walaupun terdapat spekulasi Presiden PKR, Datuk Seri Anwar Ibrahim bakal mengubah angin untuk bertanding di kawasan tersebut.

Azmin tidak menamakan individu tersebut yang bakal menjadi pencabarnya pada PRU-15 bagaimanapun secara sinis mengalu-alukan sekiranya PKR mahu meletak isteri atau anak pemimpin parti itu untuk melawannya di Gombak nanti.

“Ada orang sudah minat nak datang Gombak, silakan. kita tak takut… nak hantar isteri pun boleh nak hantar anak pun boleh kalau berani hantar diri sendiri,” katanya semasa pelancaran jentera pilihan raya Bersatu Selangor hari ini.

Untuk rekod, Anwar sudah menyatakan hasratnya untuk mencari kerusi Parlimen baharu pada PRU-15 nanti, beberapa kerusi sudah diintai tetapi setakat ini masih belum membuat keputusan walaupun terdapat cadangan supaya bertanding di Bagan Datuk tempat anak muridnya, Datuk Seri Ahmad Zahid Hamidi.

Isteri Anwar, Datuk Seri Wan Azizah Wan Ismail merupakan Ahli Parlimen Pandan, sementara Nurul Izzah Anwar pula Ahli Parlimen Permatang Pauh selepas memenangi PRU-14 lalu.

Azmin yang juga Ahli Majlis Pimpinan Tertinggi (MPT) Bersatu itu menafikan dirinya sebagai seorang pengkhianat parti sebaliknya beliau dipecat parti.

Dalam pada itu, Azmin mengungkit kembali episod krisis politik pada 2014 apabila PKR melancarkan Langkah Kajang dengan hasrat untuk menukar Menteri Besar dengan meletak Anwar sehingga mantan Ahli Dewan Undangan Negeri (ADUN),  Lee Chin Cheh dipaksa berundur.

Pengunduran ADUN Kajang tersebut diatur bagi memberi laluan untuk Anwar bertanding dan seterusnya menjadikannya MB Selangor yang baharu memandangkan ketika itu kes Liwat II yang sedang dihadapinya.

“Saya nak tanya siapa pengkhianat sebenarnya? Ingat rakyat sudah lupa… Seorang individu yang bernama CC Lee betul masuk dalam pilihan raya umum secara demokratik dipilih oleh rakyat diangkat menjadi wakil rakyat DUN Kajang.

“Akhirnya CC Lee diarah oleh manusia dengan rakus ini kamu letak jawatan sebab aku nak bertanding aku nak jadi Menteri Besar Selangor… Apakah ini bukan khianat mandat rakyat?” katanya lagi.


145 ketulan ganja ditinggal dalam kereta di pasar raya di Bangsar

Polis menahan tiga lelaki dan merampas 145 ketulan mampat dadah jenis ganja di kawasan letak kereta sebuah pasar raya di Bangsar, Kuala Lumpur, 31 Mei lepas.

Ketua Jabatan Siasatan Jenayah Narkotik Selangor ACP Ahmad Jefferi Abdullah berkata kesemua suspek yang berusia 23 hingga 49 tahun berkenaan ditahan sekitar 2 petang selepas mereka selesai mengalihkan dadah dipercayai dari negara jiran itu ke dalam kereta jenis Proton Preve, lapor Bernama.

“Ganja itu dianggar seberat 142.1 kilogram bernilai RM355,250 dan berdasarkan balutan warna emas yang digunakan, ganja tersebut dipercayai daripada gred paling tinggi yang akan diedar ke sekitar Lembah Klang,” katanya pada sidang media hari ini.

Beliau berkata ketiga-tiga lelaki itu yang mempunyai rekod berkaitan jenayah dan dadah dipercayai melakukan aktiviti pengedaran tersebut sejak empat bulan lepas.

Menurutnya polis turut merampas tiga kenderaan bernilai RM138,000 daripada mereka manakala hasil saringan awal air kencing mendapati dua daripada mereka positif terhadap dadah.

Ahmad Jefferi berkata kesemua mereka yang merupakan penganggur direman seminggu bermula Rabu lepas untuk siasatan lanjut mengikut Seksyen 39B Akta Dadah Berbahaya 1952.

“Sama ada mereka adalah dalang atau tidak, siasatan masih lagi dijalankan dan kita percaya ada lagi dalang lain di sebalik sindiket ini,” katanya.


Cikgu, anak murid serentak nafi jajaran baharu BN-PH lepas PRU

Datuk Seri Anwar Ibrahim dan anak muridnya Datuk Seri Ahmad Zahid Hamidi, hari ini (Jumaat, 4 November 2022) berkata mereka tidak pernah merancang bekerjasama untuk membentuk kerajaan selepas Pilihan Raya Umum Ke-15 (PRU-15) pada 19 November ini.

Bagaimanapun, ramai yang tidak percaya kepada kenyataan yang dikeluarkan kedua-dua mereka, jika melihat sejarah persahabatan mereka sejak zaman Pemuda UMNO lalu, selain kedua-duanya sanggup melakukan apa sahaja untuk mencapai matlamat.

Anwar dilihat sanggup melakukan apa sahaja untuk menjadi Perdana Menteri yang dicita-citakannya sejak menyertai UMNO, manakala Zahid akan melakukan apa sahaja untuk bebas daripada 87 pertuduhan jenayah, termasuk rasuah yang sedang dihadapinya sekarang.

Dalam kenyataan hari ini, Presiden PKR yang juga Pengerusi Pakatan Harapan (PH) itu berkata jika adapun rundingan sedemikian, UMNO pastinya akan menuntut kerusi menteri tertentu atau mengenakan syarat dan kontrak.

Anwar berkata banyak lagi pemimpin PH yang telah lama memberi sokongan kepadanya tetapi tidak pernah meminta atau menuntut sebarang jawatan menteri.

“Buat apa kita nak runding dengan UMNO dan jika buat rundingan, UMNO akan tanya (minta jawatan) menteri tertentu.

“Mohamad Sabu (Presiden Parti Amanah Negara) dan Anthony Loke (Setiausaha Agung DAP) sudah berapa lama beri sokongan kepada saya, tetapi tidak pernah sebut mahu tuntut menteri itu dan ini.

“Anda ingat kalau UMNO yang runding, mereka takkan tuntut sebarang jawatan atau kontrak?” katanya dalam Siri Jelajah Mega Harapan di Alor Setar, malam tadi, menurut BH.

Beberapa jam selepas Anwar membuat kenyataan itu, Zahid yang juga Presiden UMNO serta Pengerusi Barisan Nasional (BN) menyusul sambil turut menafikan kedua-dua gabungan itu akan bekerjasama selepas PRU-15.

Dalam kenyataan petang ini, Zahid bertanya dari mana maklumat mengatakan BN dan PH akan bergabung selepas PRU-15 sekiranya langkah itu boleh mencapai jumlah kerusi bagi membentuk kerajaan.

“Atau (maklumat itu dapat) dari satu dua ‘gunting dalam liputan’ dalam UMNO?,” soal Zahid.

Kedua-duanya membuat kenyataan itu sebagai mengulas dakwaan Presiden PAS Tan Sri Abdul Hadi Awang bahawa UMNO akan memastikan kemenangannya pada PRU-15 ini lebih rendah daripada PH, supaya dapat menubuhkan kerajaan bersama selepas pilihan raya.

Hadi semalam, mendakwa strategi berkenaan bertujuan memudahkan proses penggabungan antara BN dan PH untuk membentuk Kerajaan Persekutuan selepas PRU-15 ini.

Zahid dan Anwar sebelum ini memang sudah diketahui umum rapat sejak zaman Pemuda UMNO lagi. Malah, media pernah mendedahkan Anwar menghubungi Zahid ketika Perhimpunan Agung UMNO 2020, tahun lalu sambil berbincang strategi politik.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO ketika PAU berlangsung.

“Saya dah 22 tahun baru saya follow (mengikuti) Perhimpunan Agung UMNO,” kata Anwar sambil ketawa semasa awal perbualan.

Zahid kemudiaan menjelaskan kepada Anwar tentang ucapannya semasa PAU itu adalah sebahagian daripada strategi, ia dipercayai merujuk kepada kenyataan “No Anwar, No DAP, No Bersatu” dalam ucapan dasarnya semasa PAU.

“Don’t worry that is only tactical ok (jangan risau, itu hanya strategi),” balas Zahid kepada Anwar.

Tahun lalu, BN yang dipimpin UMNO turut bekerjasama dengan PH menggulingkan Kerajaan Perikatan Nasional (PN), malah Zahid sendiri menandatangani surat kepada Yang di-Pertuan Agong menyokong pelantikan Anwar sebagai Perdana Menteri kesembilan, selepas Tan Sri Muhyiddin Yassin.


Bakal diusir ketika berpuasa, penduduk Kg Baru mahu berkhemah depan pejabat PKB

Penduduk flat Sungai Baru di Kampung Baru yang bakal diusir daripada kediaman mereka merancang akan berkhemah di pekarangan Pejabat Perbadanan Kampong Bharu (PKB).

Seramai 40 keluarga yang tinggal di Flat Perbadanan Kemajuan Negeri Selangor (PKNS) menyifatkan langkah pengusiran semasa bulan puasa sebagai tidak sensitif dan langkah tersebut diambil sebagai tanda bantahan terhadap tindakan tidak berperikemanusiaan tersebut.

Menurut Pengerusi Persatuan Komuniti Sungai Baru, Syed Salehuddin Syed Abdullah, langkah untuk berkhemah tersebut sudah dimuktamadkan kumpulan penduduk terbabit susulan notis pengosongan kediaman masing-masing.

“Kita belum membuat apa-apa persediaan mengemas kelengkapan rumah. Tindakan mereka mengusir penduduk dalam bulan puasa sangat tidak wajar dan tidak sensitif.

“Malah, nilai pampasan ditawarkan terlalu rendah iaitu antara RM240,000 hingga RM260,000. Kami mampu beli rumah di lokasi mana di sekitar Kuala Lumpur dengan kadar itu?

“Kami tiada rumah lain untuk didiami dan flat ini dibeli oleh orang tua kami satu ketika dahulu. Bukannya kami tinggal di rumah setinggan, wajarkah kami dilayan seperti ini?” katanya dipetik laporan BH.

Sebelum ini, rancangan pembangunan di Kampung Sungai Baru dilapor membabitkan penduduk di dua jenis kediaman iaitu flat PKNS dan rumah di tanah persendirian, dengan 264 daripada 328 unit adalah flat dan selebihnya rumah teres dianggar berkeluasan 6.8 hektar.

Pada Julai 2021, penduduk di Kampung Sungai Baru menerima surat Warta Seksyen 8 Akta Pengambilan Tanah 1960 yang memaksa mereka keluar dari tanah itu dengan pampasan.

Namun, difahamkan 30 peratus penduduk tidak bersetuju dengan pampasan ditawarkan, iaitu RM240,000 hingga RM260,000 bagi unit flat dan kira-kira RM400 sekaki persegi bagi kategori rumah teres.

Nilai berkenaan dikatakan jauh lebih rendah berbanding anggaran jurunilai dilantik pihak penduduk yang menyatakan kadar RM1,500 sekaki persegi untuk tanah sahaja, tidak termasuk bangunan.

Syed Salehuddin turut mempersoalkan tindakan Jabatan Tanah dan Galian (JTG) mengeluarkan notis pengosongan kepada penduduk flet terlebih dahulu tanpa menunggu keseluruhan proses pengambilan tanah di situ selesai.

Ketika pentadbiran kerajaan Pakatan Harapan (PH) mentadbir, Menteri Wilayah Persekutuan ketika itu, Khalid Abdul Samad membuat tawaran RM850 + 150 sekaki persegi kepada penduduk Kampung Baru untuk membeli tanah mereka.

Beliau berjaya mendapat persetujuan sehingga 63 peratus penduduk cadangan pembelian oleh kerajaan ini.

Ketika itu, pembangkang termasuk Ketua Pembangkang Datuk Seri Ismail Sabri Yaakob berkata, kerajaan tidak boleh menggunakan Akta Pengambilan Tanah untuk membangunkan Kampung Baru kecuali untuk membina kemudahan orang ramai seperti hospital.


Kerjasama PKR-UMNO boleh tapi tidak jawatan PM, kata PKR kepada Zahid

PKR menafikan jawatan Perdana Menteri (PM) akan diberikan kepada UMNO sekiranya jajaran baharu dibentuk, ia selepas Datuk Seri Ahmad Zahid Hamidi dikatakan memberitahu Ahli Majlis Tertinggi (MT) akan diberikan jawatan nombor satu kerajaan itu.

Bagaimanapun, PKR mengalu-alukan sebarang bentuk kerjasama dengan UMNO dalam jajaran baharu yang sedang dirancang atas alasan untuk menyelamatkan negara, kata Ketua Whip Parti Keadilan Rakyat (PKR), Datuk Johari Abdul yang juga mendakwa Presidennya, Datuk Seri Anwar Ibrahim sudah memiliki sokongan 90 Ahli Parlimen (MP).

“Pada saat ini, Anwar sudah jelas memiliki sokongan lebih 90 Ahli Parlimen yang membentuk PH (Pakatan Harapan) berbanding UMNO yang sekadar memiliki bilangan 38 kerusi.

“Sudah tentu, kalau dilihat dari segi jumlah kerusi Parlimen, Presiden PKR itu memiliki kelebihan dilantik sebagai PM baharu oleh Seri Paduka Baginda berbanding yang lain,” kata lapor sebuah portal.

Awal hari ini, Agenda Daily melaporkan Utusan Online mendakwa Zahid memberitahu Ahli-Ahli MT bahawa UMNO akan diberi jawatan PM dalam jajaran baharu disertainya.

Portal tersebut berkata keyakinan itu dinyatakan semasa pertemuan dengan ahli MT, ia selepas spekulasi Zahid dikatakan sedang cuba membawa UMNO untuk menarik sokongan daripada kerajaan Perikatan Nasional (PN).

“Mungkin sebab itu, majoriti ahli MT memberi sokongan kepada Ahmad Zahid untuk menarik sokongan terhadap kerajaan PN,” kata sumber itu.

Sementara itu, Ketua Penerangan PKR, Datuk Seri Shamsul Iskandar Mat Akin juga teruja sekiranya dapat membentuk jajaran baharu dengan UMNO kerana mempunyai persefahaman antara satu sama lain.

“PH (Pakatan Harapan), BN (Barisan Nasional) dan UMNO akan dapat membentuk kerajaan bersama berasaskan persefahaman satu matlamat dan objektif yang perlu dicapai,” ujarnya.

Sebelum ini, seorang ahli MT, Datuk Zahidi Zainul Abidin mendakwa Zahid menukar sokongannya kepada Anwar selepas gagal menjadi Timbalan Perdana Menteri dalam kerajaan PN.

Terdahulu, Zahid menerusi kenyataan Biro Politik UMNO selepas bermesyuarat pada 21 Jun lalu mengeluarkan satu kenyataan memberi tempoh 14 hari kepada kerajaan PN untuk memanggil sidang Parlimen atau berdepan tindakan tegas daripada parti tersebut.

Tempoh tersebut akan berakhir pada 7 Julai ini dan spekulasi mengatakan Zahid merancang untuk mendesak Menteri dan Ahli Parlimen UMNO yang memegang jawatan dalam kerajaan meletakan jawatan mereka serta-merta.

Sebelum ini, Zahid dikatakan akan bekerjasama dengan Anwar untuk membentuk kerajaan bersama DAP dalam rakaman perbualan antara keduanya yang viral.

Walaupun menafikannya, Zahid dan Presiden PKR itu sama-sama tidak membuat laporan polis mengenainya.


UMNO takut bersuara, diam diri ketika DAP cuba ‘lanyak’ Melayu

Oleh Mohd Azam Mohd Atan

Sejak memperoleh kuasa tidak sampai beberapa bulan, DAP yang dominan dalam kerajaan Pakatan Harapan-Barisan Nasional (PH-BN) amat lantang dalam menyatakan agenda mereka yang terbuku satu persatu.

Terbaru kenyataan Timbalan Pengerusi DAP Pulau Pinang, P Ramasamy meminta kerajaan pimpinan Datuk Seri Anwar Ibrahim supaya memecahkan monopoli Melayu dalam pentadbiran awam.

Kata Timbalan Ketua Menteri Pulau Pinang itu, dasar perkauman sedemikian tidak lagi boleh dipertahankan, terutama ketika kerajaan perpaduan berada di tampuk kuasa.

Walaupun Anwar yang juga Pengerusi PH mengatakan kenyataan Ramasamy sebagai pandangan peribadi, penulis melihat Timbalan Ketua Menteri Pulau Pinang itu sebagai jurucakap kepada DAP dan apa yang disampaikan itu adalah hasrat parti itu sebenarnya.

Terbukti, DAP tidak senang duduk melihat komposisi dalam pentadbiran awam walaupun perkhidmatan yang disediakan adalah kepada semua rakyat Malaysia tanpa mengira latar belakang dan kaum.

Walaupun diakui ada kelemahan dalam pentadbiran awam, tetapi saranan untuk meningkatkan prestasi sepatutnya melalui cadangan peningkatan produktiviti dan bukannya dengan mengaitkan persoalan kaum.

Lagipun peluang kepada mana-mana kaum untuk berkhidmat sebagai penjawat awam sentiasa terbuka tanpa ada sebarang sekatan menyebabkan penulis terfikir apa niat sebenar Ramasamy ketika mengusulkan cadangan itu?

Beberapa hari sebelum ini juga kita dapat lihat pemimpin DAP tidak senang duduk dengan apa yang berlaku dalam universiti apabila muncul cadangan daripada pemimpin pemuda parti itu yang menggesa supaya etika pakaian di universiti dilonggarkan.

ADUN Tanah Rata, Ho Chi Yang dilaporkan menggesa Kementerian Pendidikan Tinggi dan universiti untuk melonggarkan kod pemakaian dan menghormati kreativiti dan kebebasan pelajar untuk berpakaian.

Katanya, melaksanakan kod berpakaian ketat hanya mewujudkan undang-undang yang tidak penting di universiti.

Pada pandangan penulis, pemimpin muda DAP itu tidak memahami peranan universiti dalam melahirkan graduan berilmu yang sentiasa berdisiplin kerana tanpa usaha seperti itu, bagaimana mereka mahu menjadi insan berkualiti di alam pekerjaan kelak.

Dalam keadaan terdapat kod etika di universiti pun, masih ramai yang berpakaian sesuka hati maka apa akan jadi apabila penuntut diberi kebebasan untuk berpakaian dengan sesuka hati.

Jika tunduk kepada gesaan pemimpin muda DAP itu, tidak mustahil tempat pengajian akan menjadi pusat pertunjukan fesyen hingga ada yang sanggup berpakaian mencolok mata.

Mungkin inilah yang dimaksudkan oleh Timbalan Presiden UMNO, Tok Mat mengenai sikap DAP yang tidak bermuka-muka, maka oleh sebab itu UMNO tidak perlu berpura-pura dalam menjalinkan kerjasama sesama mereka.

Oleh kerana tidak perlu berpura-pura, pemimpin utama UMNO yang dalam beberapa bulan ini aktif meyakinkan ahli-ahli bawahan bahawa DAP adalah teman terbaru yang baik sudah pasti tidak berani menyanggah tindak-tanduk pemimpin DAP.

Mereka lebih selesa berdiam diri dan hanya pemimpin bawahan UMNO sahaja yang berani untuk bersuara menyanggah kenyataan DAP terutama daripada Ramasamy.

Apa yang penulis nampak, pemimpin atasan UMNO terpaksa diam kerana mereka sedar dalam kerajaan perpaduan, UMNO sekadar parti kecil yang hanya mempunyai 26 kerusi berbanding DAP yang dominan dan lebih senior dengan 40 kerusi.

PKR dan Amanah pula tidak boleh terlalu tegas terhadap DAP kerana mereka juga bergantung kepada kekuatan DAP yang sentiasa memperolehi sokongan yang ‘solid’ daripada pengundi Cina.

Maka, tidak hairanlah apabila pemimpin utama UMNO menjadi kerdil setiap kali pemimpin DAP bersuara kerana semua sedar di mana kedudukan UMNO dan sukar untuk menegur DAP yang baru sahaja dipuji dengan melangit. – Warta Rakyat


Tak sesuai PRU lagi, varian baharu lebih bahaya sudah muncul: Khairy

Sebarang usaha untuk mengadakan Pilihan Raya Umum Ke-15 (PRU-15) dalam masa terdekat adalah tidak sesuai buat masa ini, kata Kementerian Kesihatan Malaysia (KKM).

Menterinya, Khairy Jamaluddin Abu Bakar berkata kajian dan perbincangan sudah dijalankan dengan pakar perubatan berhubung isu mengadakan PRU-15, bagaimanapun semua melahirkan kebimbangan kerana risiko penularan yang masih tinggi ketika ini selain berdepan peningkatan kadar kemasukan ke hospital.

“Saya sudah berbincang perkara ini dengan golongan pakar termasuk Ketua Pengarah Kesihatan (Tan Sri Noor Hisham Abdullah).

“Pandangan KKM ialah PRU sebenarnya boleh dielakkan, berbanding Pilihan Raya Negeri (PRN) Sarawak, tidak boleh dielakkan kerana sudah tamat tempoh.

“Manakala PRN Melaka terpaksa diadakan sebab Dewan Undangan Negeri (DUN) dibubarkan,” katanya pada sidang media hari ini.

Disamping itu, Khairy juga berkata, lebih membimbangkan adalah kemunculan varian baharu Covid-19 yang amat berbahaya yang sudah berada dalam komuniti.

Kenyataan Khairy itu senada dengan seorang lagi Naib Presiden UMNO, Datuk Seri Mahdzir Khalid yang menyifatkan ketika ini bukan masa sesuai untuk kerajaan membubarkan Parlimen bagi memberi laluan kepada PRU-15, malah pandangan semua pihak perlu diambilkira terlebih dahulu dan bukan hanya pandangan pemimpin UMNO sahaja.

“Kita tidak boleh hanya mengambil kira pandangan pemimpin parti UMNO sahaja tetapi perlu dengan pendapatan semua pihak termasuk rakyat di akar umbi kerana mereka yang nak keluar mengundi.

“Pada ketika ini rakyat mahu melihat sejauh mana kesungguhan kerajaan mahu melandaikan lagi penularan wabak Covid-19 dan yang kedua ialah dari segi pemulihan ekonomi negara,” katanya.

Terdahulu, Timbalan Pengerusi Barisan Nasional (BN), Datuk Seri Mohamad Hasan dilaporkan berkata PRU-15 wajar diadakan dalam masa terdekat dengan mengambil kira sentimen rakyat ketika ini yang dilihat memihak kepada BN.

Mohamad Hasan yang juga Timbalan Presiden UMNO dilaporkan sudah menyuarakan pandangan itu kepada Perdana Menteri Datuk Seri Ismail Sabri Yaakob sejurus kemenangan dalam Pilihan Raya Negeri (PRN) Melaka baru-baru ini.


Sabar, selesaikan kes mahkamah baharu PRU-15: Hassan Karim

Sikap terburu-buru Barisan Nasional (BN) khususnya kumpulan Kluster Mahkamah yang mendesak agar pilihan raya umum ke-15 (PRU-15) diadakan adalah tidak wajar, kata Hassan Abdul Karim.

Ahli Parlimen Pasir Gudang itu berkata daripada mendesak supaya PRU-15 diadakan adalah lebih baik pemimpin UMNO yang sedang berdepan puluhan pertuduhan di mahkamah menyelesaikan kes mereka terlebih dahulu kerana rakyat kini sedang berdepan kesusahan.

“Jadi kepada anggota kluster mahkamah ataupun yang bukan kluster mahkamah, mana-mana pihak yang sudah teruja untuk kembali berada di tampuk kuasa dan takhta diminta untuk bersabar sedikit.

“Selesaikan dahulu kes mahkamah masing-masing, boleh juga jika mahu diadakan pemilihan parti politik masing-masing. Kawal inflasi supaya tidak masuk ke tahap hiper inflasi sehingga rakyat biasa boleh ‘mati’,” katanya dalam satu kenyataan.

Pemimpin lama PKR itu berkata kerajaan perlu mencari jalan menyelesaikan isu rakyat yang lebih utama seperti isu kesihatan dan inflasi daripada memikirkan mengadakan PRU-15 semata-mata.

“Selepas keadaan sesuai dan sejahtera serta Covid-19 tidak lagi menjadi ancaman bahaya terhadap kesihatan awam, maka ketika itu, silalah adakan PRU15 sesegera mungkin,” katanya lagi.

Dalam pada itu, Hassan yang juga bekas Pengerusi PKR Johor berkata, pihaknya menyokong pendirian Perdana Menteri (PM) Datuk Seri Ismail Sabri Yaakob yang memberitahu beliau tidak boleh mendahului kuasa Yang di-Pertuan Agong dalam soal menentukan tarikh PRU-15.

“Jika Perdana Menteri menghadap Yang di-Pertuan Agong untuk menasihati Seri Paduka bagi membubarkan Parlimen ke-14 seberapa segera dalam tahun ini kerana didesak kiri dan kanan, maka ada kemungkinan permohonan itu ditolak.

“Aiblah bagi seorang Perdana Menteri jika Seri Paduka menolak nasihatnya seperti yang pernah berlaku ke atas Perdana Menteri sebelum ini. Itu mungkin sebab mengapa Ismail Sabri perlu berhati-hati supaya ‘pisang tidak berbuah dua kali’,” katanya.

Jelasnya, sistem negara berlandaskan Raja Berperlembagaan dan Agong mempunyai kuasa untuk menolak nasihat PM untuk membubarkan Parlimen.

“Malaysia bukan negara kuasa rakyat sepenuhnya, sebaliknya sistem Raja Berperlembagaan masih berfungsi.

“Seri Paduka boleh menolak nasihat Perdana Menteri di bawah Perkara 40(2)(b) iaitu menggunakaan budi bicara untuk tidak memberi izin terhadap permohonan pembubaran Parlimen terlalu awal dari tarikh yang wajar dan sepatutnya,” jelasnya.

Terdahulu semasa Konvensyen Barisan Nasional (BN) baru-baru ini, pemimpin utama BN sekali lagi memberi isyarat secara tidak langsung yang mahu Ismail Sabri menyegerakan PRU-15 diadakan.

Ismail Sabri pula membalas tidak akan melambatkan PRU-15 walau sesaat apabila tiba masanya nanti.


Hamid Bador jumpa Ahli Parlimen DAP di kedai mamak

Ahli Parlimen DAP Seremban, Anthony Loke bergambar bersama Ketua Polis Negara, Tan Sri Abdul Hamid Bador.

Saya mengenali Tan Sri Abdul Hamid Bador semasa beliau bertugas sebagai Pengarah Cawangan Khas PDRM dan saya sebagai Menteri Pengangkutan.

Sekitar tahun 2018, pejabat beliau menghubungi bodyguard saya yang merupakan anggota PDRM yang ditugaskan untuk melindungi menteri untuk berjumpa dengan saya.

Kami berjumpa di sebuah kedai mamak di KL Sentral pada awal pagi. Tujuan beliau nak berjumpa dengan saya ialah untuk mendapatkan kerjasama saya sebagai Menteri Pengangkutan untuk membantu mengetatkan pintu keluar masuk di Lapangan Terbang Subang khasnya untuk terminal private jet.

Saya memberikan kerjasama dan mengarahkan pihak MAHB untuk memastikan semua pintu masuk termasuk untuk kenderaan VIP yang menghantar terus ke private jet diperketatkan dan mesti melalui semua pemeriksaan pihak berkuasa.

Selepas perjumpaan tersebut, ada banyak lagi pertemuan saya dengan Tan Sri termasuklah kunjungan hormat ke pejabat beliau dan program-program rasmi kerajaan. Selaku Ketua Polis Negara, beliau juga amat menyokong kerja saya di Kementerian Pengangkutan khususnya berkenaan agenda keselamatan jalanraya.

Saya amat kagum dengan ketegasan dan keberanian beliau sebagai seorang pegawai tinggi polis.

Persaraan beliau sebagai Ketua Polis Negara pada detik ini merupakan satu kehilangan besar untuk negara.

Kelantangan beliau untuk menyuarakan segala masalah dan isu yang membelenggu pasukan PDRM dalam sidang media finale sebagai IGP adalah sesuatu yang ‘unprecedented’.

Dalam pengetahuan saya, tidak pernah seorang IGP yang bersara mengkritik tindak-tanduk Menteri Dalam Negeri dengan begitu tajam dan terbuka, lebih-lebih lagi menuduh Menteri campur tangan dalam urusan pentadbiran PDRM.

Tuduhan ini bukan dari calang-calang orangnya. Ini dari orang nombor satu dalam pasukan Polis Diraja Malaysia. Sudah tentu ini membawa weightage yang sangat tinggi dan tidak boleh disapu di bawah karpet begitu sahaja.

Demi mengembalikan kewibawaan dan kredibiliti PDRM, penubuhan Suruhanjaya Diraja Penyiasatan (Royal Commission of Inquiry) untuk menyiasat segala pendedahan oleh Tan Sri Abdul Hamid Bador adalah langkah yang wajib dilaksanakan oleh kerajaan.

Selamat bersara dan TABIK kepada Tan Sri Abdul Hamid Bador!

Jasamu kepada negara akan sentiasa dikenang

Loke Siew Fook
Ahli Parlimen (MP) Seremban


Anak Najib harap orang ramai berdoa bapanya diberi kekuatan

Anak perempuan Datuk Seri Najib Razak mengharapkan orang ramai berdoa supaya diberikan kekuatan kepada bapanya dalam menghadapi ujian, ia menjelang hari penentu esok bersabit keputusan kes membabitkan penyelewengan dana SRC International Sdn. Bhd.

Nooryana Najwa Najib dalam catatan akaun Instagram menulis “Doakan agar daddy diberikan kekuatan menghadapi semua ujian dan cabaran ini”.

Anak bekas Perdana Menteri itu juga berdoa agar semoga keputusan esok memberikan keadilan kepadanya (Najib).

Hari ini, Mahkamah Rayuan menolak permohonan Najib untuk memasukkan bukti dan keterangan baharu untuk dipertimbang dalam rayuan kes beliau membabitkan penyelewengan dana SRC.

Dengan penghakiman tersebut, keputusan rayuan Najib berhubung sabitan salah dan hukuman penjara 12 tahun serta denda RM210 juta atas tujuh kesalahan penyelewengan dana sebanyak RM42 juta yang dijadualkan esok akan diteruskan seperti biasa.

Pada 2 Disember lalu, Najib melalui peguamnya memfailkan permohonan untuk memasukkan bukti dan keterangan baharu yang didakwa boleh mengubah keputusan Mahkamah Tinggi.

Bukti baharu itu, dakwa Najib, antaranya membabitkan penglibatan bekas Gabenor Bank Negara, Tan Sri Zeti Akhtar yang dikatakan mempunyai bersekongkol dengan Jho Low atau Low Taek Jho bagi memudahkan ahli perniagaan dalam buruan itu untuk menyeleweng dana 1Malaysia Development Berhad (1MDB) dan anak syarikatnya SRC International.

Nooryana menambah, sesungguhnya hanya Allah SWT yang maha mengetahui dan menentukan segala-galanya.

“Sebagai hamba Allah SWT, kita hanya mampu merancang dan mendoakan yang terbaik. Berdepan dengan berbagai-bagai ujian tetapi kekal tenang, percaya, dan yakin dengan kebenaran.

“Kebenaran di dunia dan di akhirat,” katanya lagi.


Pemimpin, ahli keluar UMNO kerana berhijrah tinggalkan kejahilan

Pemimpin dan ahli UMNO yang meninggalkan parti itu dan menyertai Bersatu sebenarnya bertindak meninggalkan sebuah parti yang dipimpin individu bermasalah yang melakukan banyak perkara jahil.

Setiausaha Agung Perikatan Nasional (PN), Datuk Seri Hamzah Zainudin menjelaskan pemimpin yang meninggalkan UMNO berhijrah meninggalkan kejahilan dan bukan katak politik.

“Pemimpin dan ahli parti yang keluar UMNO memilih Bersatu kerana melihat parti itu sebagai wadah yang lebih baik dalam usaha membantu rakyat.

“Ramai yang keluar daripada UMNO bukan katak politik, tapi nak berhijrah daripada kumpulan yang penuh dengan bermacam isu, yang pada satu ketika dipimpin oleh Najib Razak sendiri.

“Itu menyebabkan orang lari daripada UMNO. Berhijrah itu lebih baik untuk meninggalkan segala perkara jahil yang dilakukan oleh mereka, dan keluar daripada masalah itu untuk mencari tempat yang lebih baik untuk membantu rakyat,” katanya.

Hamzah yang juga Setiausaha Agung Bersatu berkata demikian dalam temu bual yang disiarkan di Facebooknya, hari ini.

Beliau berkata demikian ketika mengulas kenyataan Najib yang juga Pengerusi Lembaga Penasihat Barisan Nasional (BN), yang menyerang PN dan Pakatan Harapan bagi meraih undi dalam Pilihan Raya Negeri (PRN) Melaka dengan mendakwa parti itu sama dengan mengundi katak politik.

Isu katak politik itu dimainkan tatkala UMNO juga menerima beberapa ahli Bersatu di Melaka yang melompat menyertai parti itu menjelang PRN Melaka beberapa hari lalu.

Mengulas isu wajah Pengerusi PN, Tan Sri Muhyiddin Yassin yang lebih banyak terpampang di seluruh Melaka berbanding calon PN, Hamzah berkata ia menggambarkan keyakinan parti itu terhadap kepimpinan Muhyiddin.

Katanya, pihak yang mempersoalkan perkara itu ‘malu’ dengan pemimpin parti mereka sendiri merujuk kepada PH dan BN yang tidak mempamerkan gambar pengerusi masing-masing sepanjang kempen PRN Melaka.

“Mereka tak berani letak sebab takut orang kata, inilah individu bermasalah yang akan memimpin calon mereka nanti.

“Analoginya seperti penyu yang simpan kepala dalam cengkerang. Kita berani letak gambar ‘Abah sayang Melaka’ kerana nak tunjukkan dialah (Muhyiddin) yang akan pimpin, nasihat calon PN nanti.

“Mungkin mereka malu nak letak gambar presiden parti mereka sendiri,” katanya.


Pendakwaan terpilih berpunca dari politik persepsi, benci

PAS Kawasan Teluk Intan menyeru pihak kerajaan pada hari ini agar menjalankan tanggungjawab sebagai sebuah kerajaan secara matang sesuai dengan mandat yang telah diberikan pasca PRU15.

Siri-siri pendakwaan terpilih yang berlaku ketika ini adalah budaya politik tidak bertamadun dan satu kezaliman nyata yang bercanggah dengan nilai-nilai Islam.

Sebagai contoh, rakyat tertanya-tanya bagaimana dengan status pendakwaan dalam kes LCS yang telah lengkap siasatannya oleh SPRM sepertimana yang dinyatakan dalam kenyataan rasmi SPRM pada 11 Ogos 2022. Mengapa sehingga ke hari ini masih tidak ada pendakwaan yang dibuat meskipun pihak SPRM telah membuat saranan kepada Jabatan Peguam Negara untuk mempertimbangkan pertuduhan terhadap beberapa individu.

PAS Kawasan Teluk Intan juga menyeru kepada seluruh rakyat Malaysia agar menolak politik persepsi yang lapuk dan hanya menyemai kebencian. Kita pernah melihat pemimpin Pakatan Harapan dengan permainan persepsi memburukkan lawan politik seolah-olah individu tersebut benar-benar bersalah sedangkan proses perbicaraan di mahkamah masih lagi berjalan.

Tindakan mereka itu akhirnya memakan diri dan rakyat melihat pemimpin PH adalah pemimpin yang tidak berprinsip apabila pihak yang dituduh perompak, penyamun, penyangak dan perasuah itulah yang diangkat bahkan diberi jawatan besar di dalam kerajaan.

Dalam masa yang sama PAS Kawasan Teluk Intan terus istiqamah dengan prinsip seseorang itu tidak bersalah sehingga dibuktikan dan diputuskan bersalah oleh mahkamah. Inilah sikap PAS sekian lama termasuk dalam kes yang melibatkan lawan politik seperti kes rasuah dan liwat Dato Seri Anwar Ibrahim, kes rasuah melibatkan Dato Seri Najib Razak serta kes rasuah terowong melibatkan Lim Guan Eng.

Justeru PAS Kawasan Teluk Intan menyeru agar semua rakyat menolak permainan persepsi yang cuba mempotretkan Tan Sri Muhyiddin Yassin sebagai seorang pesalah sebaliknya menghormati proses mahkamah dan menyerahkan tugas memberikan hukuman sama ada bersalah atau tidak bersalah kepada pihak mahkamah.

Haji Mohd Azhar Rafiei
Yang Dipertua PAS Kawasan Teluk Intan

*Dipetik daripada Harakahdaily. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Cuba tunjuk pandai, Asyraf kini cadang PM buat PRU-15 semasa tengkujuh

Pilihan raya umum ke-15 (PRU-15) boleh diadakan pada awal November walaupun ketika itu negara sedang berdepan risiko bencana banjir, gesa Datuk Asyraf Wajdi Dusuki.

Ketua Pemuda UMNO itu berkata Perdana Menteri Datuk Seri Ismail Sabri Yaakob boleh membubarkan Parlimen pada hujung Oktober dan disusuli dengan pilihan raya pada awal November pula, senada dengan cadangan Presidennya, Datuk Seri Ahmad Zahid Hamidi sebelum ini mahu meredah banjir jika PRU-15 diadakan.

“Umpamanya jika dibubar pada awal Oktober, maka PRU-15 dapat dan sempat dibuat pada awal November, iaitu dua hingga tiga minggu sebelum ramalan hujan lebat,” katanya dalam kenyataan di Facebook.

Bagaimanapun, Asyraf tidak ingat pembentangan Bajet 2023 akan dibuat pada awal Oktober yang memerlukan tempoh masa sekurang-kurangnya empat minggu untuk diluluskan di Dewan Rakyat.

Sekiranya Bajet 2023 tidak mendapat kelulusan di Dewan Rakyat, penjawat awam berkemungkinan berdepan risiko tidak menerima gaji kerana belanjawan tidak diluluskan ketika itu.

Asyraf kemudiaan membangkitkan persoalan sama ada PRU-15 boleh dijalankan semasa musim banjir dan kemudiaan memberi jawapannya sendiri.

Jelasnya lagi, tempoh masa diperlukan Suruhanjaya Pilihan Raya (SPR) untuk membuat persediaan menjalankan PRU-15 juga mencukupi, malah semasa PRU-14 lalu juga SPR hanya memerlukan kurang daripada empat minggu untuk mengadakan pilihan raya.

“Rekod PRU1-4 ialah, Parlimen dibubar pada 7 April 2018, dan SPR buat PRU pada 8 Mei 2018 (dalam masa kurang empat minggu).

“Makanya, berdasarkan kepada rekod kerja SPR, PRU yang lepas dan mengambil kira ramalan banjir JMM yang menjadi nas dan dalil utama masa kini, membuktikan kita masih sempat dan dapat mengadakan PRU sebelum musim banjir tahun ini jika dewan dibubar awal Oktober,” katanya lagi.

Terdahulu, Zahid juga mengeluarkan cadangan sama dengan berkata UMNO dan Barisan Nasional (BN) sedia berdepan PRU-15 sekalipun ketika itu negara sedang berdepan banjir.

Bagaimanapun kenyataan Zahid itu menerima kecaman dan kritikan daripada pihak lawan dengan membidasnya sebagai tidak sensitifi dengan kesusahan yang akan dihadapi rakyat semasa musim banjir.


Polis buru pemandu Grab tunjuk ‘anu’ kepada pelanggan

Polis Subang Jaya sedang memburu seorang pemandu e-hailing Grab bagi membantu siasatan berkelakuan tidak senonoh menunjukkkan kemaluan kepada seorang wanita pada 5 Oktober lalu.

Ketua Polis Daerah Subang Jaya, Asisten komisioner Abd Khalid Othman berkata pihaknya menerima aduan daripada mangsa yang mengatakan dia sedang mengambil barang dipesan daripada pemandu e-hailing tersebut.

“Pengadu telah ternampak zip seluar suspek dalam keadaan terbuka sehingga menampakkan kemaluan suspek.

“Apabila pengadu hendak mengambil barang dari suspek tersebut, suspek telah memegang pergelangan tangan kiri pengadu namun pengadu menarik semula tangannya dan terus beredar,” katanya dalam kenyataan, semalam.

Abd Khalid berkata pengadu kemudian membuat laporan di balai polis Subang Jaya kira-kira jam 6.36 petang hari sama.

Sehubungan itu, katanya polis sedang mengesan suspek yang terlibat dalam kes itu.

“Semasa kejadian, suspek menggunakan kenderaan jenis Perodua Bezza yang mana adalah berbeza daripada rekod yang terdapat dalam pesanan aplikasi Grab,” katanya.

Menurutnya, kertas siasatan dibuka mengikut Seksyen 509 Kanun Keseksaan, Seksyen 14 Akta Kesalahan Kecil 1955, dan Seksyen 233 Akta Komunikasi dan Multimedia.

Beliau meminta orang ramai yang mempunyai maklumat menghubungi pusat kawalan daerah Subang Jaya melalui telefon 03-56210343 untuk tindakan lanjut.


Hujan, ribut petir di Semenanjung mulai esok hingga 24 November

Jabatan Meteorologi Malaysia (MetMalaysia) meramalkan berlaku ribut petir, hujan lebat dan angin kencang di Semenanjung Malaysia, mulai esok (20 November 2022) hingga 24 November ini.

Ramalan itu dibuat berdasarkan analisis model cuaca, penumpuan angin dijangka berlaku di Semenanjung Malaysia, kata MetMalaysia dalam satu kenyataan memaklumkan keadaan itu berpotensi menyebabkan pembentukan garis badai.

“Orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” kata Met Malaysia.

Hari ini, ratusan penduduk beberapa kawasan di Baram, Sarawak, terpaksa beratur dalam banjir untuk membuang undi pada Pilihan Raya Umum Ke-15.

Sementara itu, Jabatan Pengairan dan Saliran (JPS) memaklumkan catatan paras air di empat sungai di Sarawak telah melebihi paras bahaya sehingga jam 3 petang ini, termasuk Sungai Batang Kemena di Sebauh, Bintulu dengan bacaan 2.00 meter (m), berbanding 0.22m paras biasa.

Sungai lain ialah:


MB Kedah kini bergelar ‘Datuk Seri’

Menteri Besar Kedah Muhammad Sanusi Md Nor kini bergelar ‘Datuk Seri’ selepas namanya tersenarai dalam 63 penerima darjah dan bintang kebesaran sempena ulang tahun keputeraan Sultan Kedah, Sultan Sallehuddin Sultan Badlishah Ke-79.

Muhammad Sanusi dianugerahkan Darjah Seri Paduka Mahkota Kedah Yang Amat Dihormati (SPMK), yang membawa gelaran Datuk Seri.

Menerima Darjah Seri Setia Diraja Kedah Yang Amat Dihormati (SSDK), yang membawa gelaran Datuk Seri adalah Pengarah Urusan Weststar Holdings, Tan Sri Syed Azman Syed Ibrahim, manakala Darjah Gemilang Seri Mahkota Kedah Yang Amat Dihormati (DGMK), yang membawa gelaran Datuk Wira dianugerahkan kepada Ketua Setiausaha Perbendaharaan Kementerian Kewangan, Datuk Asri Hamidin.

Timbalan Panglima Tentera Darat, Leftenan Jeneral Datuk Mohammad Abd Rahman dan Panglima Tentera Laut Diraja Malaysia (TLDM) Wilayah 2, Laksamana Muda Rusli Ahmad pula dianugerahkan Darjah Dato’ Setia Pahlawan Negeri Kedah Yang Amat Dihormati (DSPK), yang membawa gelaran Datuk Pahlawan.

Anugerah Darjah Dato’ Setia Sultan Sallehuddin Kedah (DSSS), yang membawa gelaran Datuk pula diberikan kepada Speaker Dewan Undangan Negeri (DUN) Kedah, Johari Bulat; Ahli Majlis Mesyuarat Kerajaan Negeri, Halimaton Shaadiah Saad serta Pengarah Tanah dan Galian Negeri, Mohd Fauzi Mustaffa.

Menerima Darjah Dato’ Setia Diraja Kedah (DSDK), yang membawa gelaran Datuk pula diberi kepada Penasihat Undang-Undang Negeri, Nik Azhan Hakim Nik Mahmood; Pengarah Jabatan Agama Islam Negeri Kedah (JAINK), Mohd Yusri Md Daud; Pegawai Daerah Kuala Muda, Abdullah Hashim; Pesuruhjaya PAS Kedah, Senator Ahmad Yahya; Pengarah Bahagian Perkembangan Perubatan, Kementerian Kesihatan, Dr Mohd Fikri Ujang dan Pengarah Unit Penyelarasan Pelaksana (ICU) Jabatan Perdana Menteri, Dr Megat Sany Megat Ahmad Supian.

Turut menerima DSDK ialah Pengarah Suruhanjaya Pencegahan Rasuah Malaysia (SPRM) Kedah, Datuk Shaharom Nizam Abd Manap; Ketua Pegawai Eksekutif Lembaga Zakat Negeri Kedah (LZNK), Zakaria Othman; Ketua Pegawai Eksekutif Perbadanan Kemajuan Negeri Kedah (PKNK), Syed Yussof Syed Othman; Presiden Kongres Kesatuan Pekerja Di Dalam Perkhidmatan Awam (CUEPACS), Adnan Mat; Ahli Jawatankuasa Kedah Club dan Dr Sarabjit Singh Perdamen Singh.

Anugerah DSDK turut diterima Ketua Pegawai Eksekutif Kumpulan Berjaya Food, Sydney Lawrance Quays; Ketua Jabatan Pediatrik Putra Medical Centre (PMC), Dr Gunasaegaram Krishnan Chetty; Pakar Bedah Tulang dan Tulang Belakang PMC, Dr Suresh Ramasamy dan Profesor Universiti Putra Malaysia (UPM), Prof Abdul Mua’ti @ Zamri Ahmad.

Anugerah Darjah Dato’ Setia Pahlawan (DDSP), yang membawa gelaran Datuk pula diberi kepada bekas Pegawai Memerintah Wisma Transit Kuala Lumpur, Brig Jen Ahmad Faiezzelan Abdul Karim; Penolong Pengarah EIC Cawangan Khas E Bukit Aman, Senior Asisten Komisioner Dr Lim Joo Soon dan Pengarah Bahagian Keselamatan Kebakaran, Jabatan Bomba dan Penyelamat Malaysia (JBPM), Edwin Galan Anak Teruki.

Anugerah Setia Mahkota Kedah (SMK) pula diberikan kepada Timbalan Pengarah SPRM Kedah, Mustafa Kamal Ahmad dan Ketua Sami Wat Nirroharm Saneha, Ai Lap Tim.

Seramai 33 individu pula menerima anugerah Setia Diraja Kedah (SDK), antaranya Ahli Dewan Undangan Negeri (ADUN) Pantai Merdeka, Ahmad Fadzli Hashim; ADUN Sungai Limau, Mohd Azam Abd Samat, Pegawai Daerah Langkawi, Saiful Anwar Azmi; Pengarah Jabatan Pengairan Dan Saliran Negeri, Md Khuzai Hussain; Pengarah Jabatan Kerja Raya (JKR) Kedah Ibrahim Ahmad; Pengerusi Persatuan Sejarah Malaysia Cawangan Kedah (PSMCK), Dr Ibrahim Bakar, selain dua lagi menerima Jaksa Pendamai.


Yusuf Qaradawi menghembuskan nafas terakhir pada usia 96 tahun

Dunia Islam kehilangan seorang tokoh ulama terkenal, Yusuf Abdullah al Qaradawi yang meninggal dunia hari ini semasa berusia 96 tahun.

Pemergian Qaradawi diumumkan dalam satu hantaran Twitter rasminya, mendoakan kesejahteraan di atas pemergian Allahyarham.

“Telah pergi imam yang mulia, Yusuf al Qaradawi yang menghabiskan hidupnya menerangkan hukum-hakam Islam, dan mempertahankan umat.”

Qaradawi adalah kelahiran Mesir, namun menghabiskan lebih banyak usianya di Qatar di mana beliau dibuang negara sehingga saat kematiannya.

Beliau merupakan graduan Universiti Al-Azhar yang sering dikaitkan dengan pergerakan Ikhwan Muslimin, sebuah gerakan Islam yang aktif dalam politik dan pernah menguasai kerajaan Mesir selepas revolusi di Mesir pada 2011.

Walaupun sering mendapat kecaman Barat kerana pandangan tegasnya mengenai konflik Palestin dan fatwa kontroversi mengenai pengeboman bunuh diri, namun banyak karya Qaradawi tidak diterima kumpulan Islam yang lebih ekstrem.

Beliau juga merupakan ulama yang lantang menggesa supaya dialog persefahaman antara mazhab Syiah dan Sunni diperluaskan sewaktu hubungan Qatar dan Arab Saudi tegang.

Bukunya Halal dan Haram dalam Islam merupakan karya yang telah diterjemahkan kepada hampir semua bahasa dan menjadi rujukan utama dalam dunia Islam.

Pada 2009, kerajaan Malaysia menganugerahkan Tokoh Maal Hijrah kepada beliau memberikan pengiktirafan kepada personaliti yang telah memberikan sumbangan besar sempena tahun baru mengikut kalendar Islam.


UMNO tidak mahu sambung MoU, pembangkang pula ancam tamatkan

Ketika Perdana Menteri Datuk Seri Ismail Sabri Yaakob yakin memorandum persefahaman (MoU) antara kerajaan dan pembangkang mampu menstabilkan politik negara, sekali gus mendorong pemulihan ekonomi, sesetengah pihak membuat tuntutan yang boleh mengancam MoU itu.

Ancaman itu bukan sahaja datang daripada pembangkang, sebaliknya dalam kalangan pemimpin parti yang menerajui kerajaan sendiri – UMNO.

Menurut Naib Presiden UMNO, Datuk Seri Mohamed Khaled Nordin tidak ada sebab Perjanjian Keyakinan dan Pembekalan (CSA) kerajaan dan pembangkang perlu diteruskan selepas 31 Julai ini.

Katanya UMNO perlu memahami apakah sebenarnya CSA yang dimaksudkan itu supaya sebarang langkah yang akan diambil kerajaan adalah sesuatu yang perlu.

“Saya ada terserempak dengan beberapa pemimpin pembangkang yang memaklumkan bahawa CSA itu hanya satu kerjasama yang mereka berikan kepada kerajaan bagi meluluskan akta-akta berkaitan kewangan, bukan yang lain.

“Jadi kerajaan kadang-kadang dalam kita nak melaksanakan sesuatu ia tak semestinya bersifat populis… kita kena lakukan sesuatu perkara itu kerana kita rasa bahawa ia amat tepat untuk memastikan kejayaan negara.

“Tapi kalau kita ada perjanjian dengan pembangkang, mungkin banyak perkara kita tak boleh buat. Lagipun, kita dulu ada kerjasama dengan pembangkang kerana keadaan kita berhadapan dengan cabaran Covid.

“Jadi keutamaan kita ialah untuk pastikan tidak ada ganggu-gugat. Itu sebabnya ia berkisar pada soal Akta Kewangan dan mana-mana akta yang akan membantu negara berjaya berhadapan dengan wabak Covid. Itu sebenarnya yang saya dimaklumkan,” katanya.

Khaled bagaimanapun berpendapat perjanjian itu tidak perlu diteruskan sekiranya ia boleh menjejaskan negara dan parti pemerintah, khususnya UMNO sendiri.

Mengulas berhubung Pilihan Raya Umum (PRU) beliau berkata kerajaan tidak tertakluk untuk berbincang soal pilihan raya dengan pembangkang.

Sementara itu, bekas Setiausaha Agung DAP Lim Guan Eng pula menegaskan Pakatan Harapan (PH) tidak akan teragak-agak untuk membatalkan MoU yang dimeterai bersama kerajaan jika Rang Undang-undang (RUU) Perlembagaan (Pindaan) 2022 berhubung Anti Lompat Parti tidak diluluskan di Parlimen.

Guan Eng berkata, pihaknya akan bersemuka dengan Perdana Menteri bagi mendapatkan penjelasan berkenaan MoU tersebut pada minggu hadapan.

“Kita perlu jernihkan di sini. Kalau ini tidak diluluskan, saya rasa akan tamatkan MoU melainkan ada beberapa penjelasan terlebih dahulu. Apa pun, kita dapatkan penjelasan dan Perdana Menteri bersetuju bertemu kami minggu depan dan ini bagi mendapatkan penerangan beliau.

“Kami mahu bincang hal ini sebab dalam aturan (urusan mesyuarat Dewan Rakyat) esok, pindaan Perlembagaan akan dibentangkan untuk bacaan pertama,” katanya memetik laporan Berita Harian.

Semalam, Ismail Sabri berkata beliau mendapati walaupun terdapat perbezaan pandangan pembangkang tidak terlalu emosional dan mereka menyokong kerajaan dalam sidang Parlimen.

“Keadaan politik stabil ketika ini, sebab itu kita yakin lebih banyak pelaburan luar akan masuk ke Malaysia, cuma ramai yang minta diadakan pilihan raya lebih awal. Kita risau juga jika pilihan raya lebih awal, kestabilan mungkin tidak dapat dikekalkan.

“Alhamdulillah, politik kita stabil. Bolehlah balik Malaysia,” katanya pada majlis perjumpaan bersama Keluarga Malaysia di sini sempena lawatan rasmi beliau ke Vietnam selama dua hari bermula semalam.


Mengamuk di restoran, ‘abang baby’ didenda RM300

Seorang lelaki yang mengamuk kerana tidak dipanggil ‘abang’ atau ‘baby’ di sebuah restoran di Subang Jaya didenda RM300 oleh Mahkamah Majistret di sini selepas mengaku bersalah atas pertuduhan melakukan mudarat awam.

Majistret Mohamad Redza Azhar Rezali menjatuhkan hukuman itu terhadap Mohd Asri Abdullah, 50, dan memerintahkan tertuduh dipenjara tujuh hari jika gagal membayar denda, lapor Bernama.

Mohd Asri yang merupakan gelandangan didakwa melakukan mudarat awam sehingga menyebabkan kegusaran orang ramai di sebuah restoran di Putra Height, Subang Jaya pada 9 pagi, 4 Jun lepas.

Pertuduhan dikemukakan mengikut Seksyen 268 Kanun Keseksaan dan boleh dihukum di bawah Seksyen 290 akta sama yang membawa hukuman denda sehingga RM400.

Timbalan Pendakwa Raya Nurul Farah Sofea Norazman memohon mahkamah menjatuhkan hukuman setimpal sebagai pengajaran manakala tertuduh tidak diwakili peguam.

Mengikut fakta kes, Mohd Asri mengamuk selepas berang tidak dipanggil dengan panggilan ‘abang’ atau ‘baby’ dengan membaling bungkusan nasi dan air Nescafe panas lalu terkena pada anak lelaki pemilik restoran berusia empat tahun.

Bekas pemandu lori itu turut menendang meja, membaling kerusi, meludah serta berkelakuan pelik.


Dikritik isu Ivermectin, pembangkang akui ujian klinikal perlu dijalankan

Susulan kritikan pakar perubatan berhubung gesaan penggunaan ubat antiparasit haiwan terhadap pesakit Covid-19, blok pembangkang mengakui satu ujian klinikal perlu dijalankan terlebih dahulu sebelum penggunaannya diluluskan.

Pembangkang sebelum ini beria-ria mendesak Ivermectin digunakan bagi merawat pesakit Covid-19 walaupun tiada bukti keberkesanannya, ia termasuk Presiden AMANAH Mohamad Sabu dan bekas Menteri Kesihatan, Datuk Seri Dr Dzulkefly Ahmad yang menyokong jika ubat itu digunakan untuk merawat pesakit.

Dalam satu kenyataan bersama hari ini oleh tiga Ahli Parlimen (MP) pembangkang, Dr Dzulkefly (Kuala Selangor), Dr. Lee Boon Chye (Gopeng) dan Dr. Kelvin Yii Lee Wuen (Bandar Kuching) berkata ujian klinikal perlu dijalankan terlebih dahulu sebelum penggunaan Ivermectin diluluskan.

“Kami menegaskan bahawa penggunaan mana-mana jenis rawatan untuk Covid-19 haruslah berdasarkan data dan sains yang diperolehi melalui ujian klinikal yang dijalankan dalam prinsip ‘evidence-base medicine’.

“Ini termasuk kelulusan penggunaan Ivermectin untuk rawatan Covid-19 yang haruslah berdasarkan data-data yang yang dikumpul melalui ‘randomised clinical trials’ yang dijalankan oleh Kementerian Kesihatan Malaysia dan juga di seluruh dunia,” kata kenyataan tersebut.

Bagaimanapun, kenyataan tersebut berkata setakat ini masih belum ada bukti kukuh yang sedia ada tidak menyokong penggunaan ivermectin untuk rawatan dan pencegahan Covid-19.

“Tinjauan sistematik yang diterbitkan dalam Jurnal Perubatan British yang menganalisis semua data sehingga 1 Mac mendapati bukti untuk faedah Ivermectin adalah “kepastian yang sangat rendah” kerana kekurangan metodologi dan ukuran kecil kajian yang terlibat.

“Oleh itu, kelulusan mana-mana rawatan Covid-19 termasuk Ivermectin haruslah melalui process ujian klinikal yang specifik dan sebarang keputusan haruslah berdasarkan data, science yang ada serta mengambil kira kesan sampingan terhadap pengguna,” katanya lagi.

Desakan supaya penggunaan ubat antiparasit haiwan itu digunakan untuk merawat pesakit Covid-19 itu dibangkitkan Mat Sabu ketika Sidang Khas Dewan Rakyat kelmarin, tanpa pengemukakan fakta kajian berasaskan saintifik.

Kemudian satu demi satu MP pambangkang dan sekutu mereka seperti MP Bagan Lim Guan Eng, MP Sungai Buloh R Sivarasah dan MP Shah Alam Khalid Samad, bangun memberi hujah kosong tanpa bukti kajian.

Sehingga satu tahap, Mat Sabu mencadangkan Menteri Kesihatan Datuk Seri Dr Adham Baba menggunakan kuasanya sebagai menteri untuk mengetepikan peraturan Badan Regulatori Farmasi Kebangsaan (NPRA) dalam meluluskan penggunaan ubat haiwan itu.

Dalam kenyataan itu lagi, pembangkang menegaskan penggunaan Ivermectin perlu mengambil kira data-data menerusi ujian klinikal sebelum ia diluluskan untuk digunakan.

“Oleh itu, kelulusan mana-mana rawatan Covid-19 termasuk Ivermectin haruslah melalui process ujian klinikal yang specifik dan sebarang keputusan haruslah berdasarkan data, science yang ada serta mengambil kira kesan sampingan terhadap pengguna.

“Kita haruslah meneliti data-data yang keluar termasuk hasil ujian klinikal oleh KKM yang dijangka siap pada bulan September,” katanya lagi.


SOSMA: MP kerajaan ada dalam dewan tetapi keluar ketika undian

Menteri Dalam Negeri Datuk Seri Hamzah Zainuddin mendedahkan beberapa Ahli Parlimen (MP) kerajaan keluar Dewan Rakyat ketika undi belah bahagian hendak dijalankan bagi meluluskan usul Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA).

Tanpa menamakan MP terbabit beliau kecewa kerana tindakan itu menyebabkan satu usul demi keselamatan dan keamanan negara gagal mendapat kelulusan.

Hamzah yang juga Ahli Parlimen Larut daripada Bersatu berkata beliau difahamkan bahawa MP terbabit berada di dalam dewan ketika undi belah bahagian diputuskan untuk diadakan.

“Saya rasa agak terkilan dengan beberapa Ahli Parlimen terutamanya daripada pihak kerajaan sendiri yang saya difahamkan ada dalam dewan ketika undi belah bahagi, (tetapi) ketika nak undi, dia keluar.

“Sudah tentu saya tidak gembira (dengan tindakan keluar Dewan Rakyat). Sebahagian daripada mereka, mereka sudah berada di dewan tetapi keluar bila undi belah bagi. Itu tidak adil, saya boleh namakan siapa.

“(Alasan keluar) Sebab mereka tak suka muka saya,” katanya kepada pemberita selepas selepas menghadiri Perbarisan Sambutan Peringatan Hari Polis ke-215 di Pusat Latihan Polis (Pulapol), di Kuala Lumpur, hari ini.

Beliau diminta mengulas alasan MP daripada blok kerajaan yang bertindak keluar Dewan Rakyat pada Rabu lalu, menyebabkan kerajaan tidak dapat menyambung penguatkuasaan SOSMA untuk tempoh lima tahun lagi.

SOSMA dikuatkuasakan bagi menyediakan langkah-langkah khas berkaitan kesalahan keselamatan bertujuan mengekalkan keamanan dan keselamatan negara.

Akta ini digubal bagi menggantikan Akta Keselamatan Dalam Negeri 1960 (ISA). Dewan Rakyat meluluskan akta itu pada 17 April 2012, mendapat perkenan Diraja pada 18 Jun dan diwartakan pada 22 Jun 2012.

Melalui undi belah bahagian yang juga telah mencetuskan hiruk-pikuk di dalam dewan, usul dibentang Menteri Dalam Negeri Datuk Seri Hamzah Zainudin itu, menyaksikan 84 MP bersetuju manakala 86 (pembangkang) tidak bersetuju.

Yang Dipertua Dewan Rakyat Tan Sri Azhar Azizan Harun ketika mengumumkan keputusan undi itu berkata seramai 50 MP tidak hadir.

Antara yang tidak hadir adalah 31 MP daripada blok kerajaan, termasuk MP Bagan Datuk yang juga Presiden UMNO Datuk Seri Ahmad Zahid Hamidi, yang kemudian mengambil kesempatan cuba menunjukkan kelemahan kerajaan yang ada sekarang yang ditadbir Datuk Seri Ismail Sabri Yaakob.

Mengulas lanjut, Hamzah berkata perbuatan ditunjukkan oleh MP blok kerajaan itu mencerminkan pemikiran mereka yang tidak bertanggungjawab terhadap negara.

“Saya dah jelaskan, isu SOSMA ini adalah isu keselamatan negara. Bila ditolak oleh pembangkang, maknanya walaupun mereka mengaku sayangkan negara, dia tak sedar bahawa SOSMA dilakukan selepas kita tarik semula ISA (Akta Keselamatan Dalam Negeri).

“Bila kita hapuskan ISA, ketika itu, ada beberapa peristiwa lepas ISA ditarik balik, (dan) banyak berlaku jenayah terancang,” katanya.


Tengku Ahmad Rithauddeen meninggal dunia

Bekas Menteri Pertahanan Tengku Tan Sri Ahmad Rithauddeen Tengku Ismail, 94, menghembuskan nafas terakhir di kediamannya di Jalan Duta di sini pada 8.43 malam ini, akibat sakit tua.

Anak veteran UMNO itu, Tengku Farith berkata bapanya yang mesra disapa Ku Deen mengalami strok dua minggu lalu dan mendapatkan rawatan di sebuah hospital swasta sebelum dibenarkan discaj, lapor Bernama.

“Tetapi pagi ini Allahyarham mengalami sesak nafas sebelum meninggal dunia,” katanya malam tadi.

Tengku Farith berkata jenazah Allahyarham akan dibawa ke Masjid Wilayah Jalan Duta 8.30 pagi esok (30 April), untuk dimandikan dan solat jenazah di masjid itu.

Bagaimanapun, katanya lokasi pengebumian masih belum diputuskan sama ada di Masjid Negara atau Bukit Kiara.

Selain berkhidmat sebagai Menteri Pertahanan dari 1987 hingga 1990, Allahyarham juga pernah dilantik sebagai Menteri Fungsi Khas untuk membantu Tun Abdul Razak di Kementerian Luar Negara (1973) sebelum menjadi Menteri Maklumat dan Fungsi Khas (1974).

Allahyarham kemudian menyandang jawatan Menteri Hal Ehwal Luar Negara (1975), Menteri Perdagangan dan Industri (1981) sebelum dilantik semula sebagai Menteri Luar Negara (1984) dan Menteri Maklumat (1986).

Sebelum itu, beliau pernah menjadi Timbalan Menteri Pertahanan pada 1970 dan Timbalan Menteri di Jabatan Perdana Menteri pada 1972.

Dalam arena politik, Allahyarham merupakan bekas Pengerusi Lembaga Disiplin UMNO pada 2001 dan Ahli Majlis Tertinggi UMNO (1987).

Bekas Pengerusi UMNO Kelantan itu juga merupakan Pengerusi Lembaga Pertubuhan Peladang pada 1973 selain bekas Presiden Majlis Pengelola Persatuan Bangsa-Bangsa Bersatu (UNMA).

Jasanya dalam bidang pendidikan pula ialah sebagai Pro-Canselor Universiti Kebangsaan Malaysia (UKM) pada 1992 selain sempat mencurah bakti dalam bidang sukan sebagai Timbalan Presiden Persatuan Bola Sepak Malaysia (FAM) pada 1988.


Lonjakan dramatik, lebih 21,000 kes baharu Covid-19 di New York

New York mengalami lonjakan dramatik kes harian Covid-19, dengan 21,027 kes positif daripada 263,536 keputusan ujian, dengan nisbah positif 7.98 peratus, menurut Gabenor Kathy Hochul.

Lonjakan itu mengalihkan tumpuan kakitangan kesihatan kepada kemasukan ke hospital dan kematian, pengukur utama kesan wabak.

Seramai 3,839 pesakit dimasukkan ke hospital dan 60 kematian dilaporkan akibat komplikasi Covid-19, kata Hochul menerusi Twitter.

Walaupun jumlah itu lebih dua kali ganda daripada dicatat pada awal November lalu, ia jauh lebih kecil berbanding hampir 19,000 pesakit yang dimasukkan ke hospital pada April 2020.

Jumlah kematian telah meningkat dalam beberapa minggu kebelakangan ini, tetapi pada awal tahun 2021 kematian harian secara konsisten melebihi 100.

Pada April 2020, kematian disebabkan oleh virus itu dalam sehari di New York mencapai kemuncak hampir 800 pesakit.

“Kita tidak boleh… dan kita tidak akan kembali ke tempat kita 21 bulan lalu. Kita mempunyai alat untuk melawan virus ini.

“Pakai topeng. Dapatkan vaksin. Jika anda telah diberi vaksin sepenuhnya, dapatkan dos penggalak anda secepat mungkin,” katanya.

Dalam satu kenyataan, Hochul berkata lonjakan kes pada musim sejuk adalah peringatan bahawa wabak itu belum berakhir dan orang ramai perlu lebih berhati-hati untuk menjaga keselamatan diri dan satu sama lain.

Walaupun rakyat Amerika Syarikat (AS) digesa untuk mendapatkan vaksin dan suntikan penggalak, varian baharu Covid-19, Omicron, merekodkan 13.1 peratus daripada jumlah kes di New York dan jirannya, New Jersey minggu lalu, menurut Pusat Kawalan dan Pencegahan Penyakit (CDC) AS.

Secara kasarnya, 70 peratus penduduk New York telah lengkap divaksinasi berbanding purata seluruh AS sebanyak 61 peratus. – Agensi


22,000 pesara kerajaan jadi mangsa scammer kerugian sejumlah RM850 juta

Seramai 22,000 pesara kerajaan telah menjadi mangsa scammer setakat ini, melibatkan kerugian sebanyak RM850 juta, kata Timbalan Menteri Kewangan Datuk Seri Ahmad Maslan.

Justeru, beliau berkata kerajaan amat berharap agar Kumpulan Wang Persaraan (Diperbadankan) (KWAP) meneruskan program khas untuk memberi dan meningkatkan kesedaran golongan pesara bagi memastikan mereka tidak menjadi mangsa pihak yang mengambil kesempatan itu, menurut laporan Bernama.

“Kerjasama daripada pelbagai pihak juga amat penting untuk menghasilkan penyelesaian yang mampan dan inklusif dalam menangani isu penipuan ini,” katanya.

Ahmad berkata demikian ketika berucap pada majlis pemeteraian pembaharuan memorandum persefahaman dan pengenalan sistem integrasi antara Jabatan Perkhidmatan Awan (JPA), KWAP dan Lembaga Pembiayaan Perumahan Sektor Awam (LPPSA) di sini, hari ini.

Mengenai integrasi sistem JPA, KWAP dan LPPSA, Ahmad berkata pesara tidak perlu bersusah hati memikirkan urusan pembayaran pembiayaan perumahan mereka menerusi potongan pencen kerana segala data yang diperlukan oleh LPPSA telah tersedia dikemas kini dalam sistem tersebut.

Ahmad juga mengingatkan pesara supaya mengetahui komitmen kewangan yang bakal mereka hadapi setelah berpencen bagi merancang kewangan sebaiknya.

Ketua Pegawai Eksekutif LPPSA Mohd Farid Nawawi pula berkata integrasi itu merupakan sebuah rangkaian proses baharu bagi menghubungkan sistem persaraan JPA, KWAP dan LPPSA.

“Proses integrasi ini dilakukan untuk menyelaraskan data agar setiap pusat agensi memiliki data persaraan yang sama. Selain itu, integrasi juga adalah bertujuan untuk meningkatkan ketepatan data dan meminimakan kesalahan,” katanya.

Tambahnya kerjasama itu juga membantu usaha pihak kerajaan dalam memberi kemudahan kepada penjawat awam selain meningkatkan mutu perkhidmatan dan pengalaman cemerlang kepada pesara kerajaan.


Ketua Puteri UMNO PJ letak jawatan, protes kerjasama dengan DAP?

Bibit-bibit penolakan akar umbi UMNO dalam kerjasama dengan parti kerajaan campuran sudah kelihatan, terbaharu pergolakan tercetus di UMNO Bahagian Petaling Jaya.

Sebuah portal melaporkan tindakan peletakan jawatan Ketua Puteri UMNO Bahagian Petaling, Noor Hasliza Abu Taib berkuatkuasa 3 Mei lalu.

“Hari ini (8 Mei 2023) kami telah mengadakan perbincangan dan membuat keputusan bersama ahli-ahli Jawatankuasa Puteri UMNO Bahagian Petaling Jaya.

“Kami yang menang bertanding bagi penggal 2023-2026 bersama pegawai lantikan dan jawatankuasa dilantik meletakkan jawatan berkuatkuasa 8 Mei 2023,” katanya salah seorang AJK Pergerakan Pemuda UMNO Bahagian Petaling Jaya menerusi satu rakaman video semalam.

Terdahulu Setiausaha UMNO Bahagian Petaling Jaya, Mohamed Sam A. Wahid menerusi sepucuk surat mengesahkan menerima sepucuk surat yang dihantar Pergerakan Puteri UMNO Malaysia melalui setiausahanya bertarikh 5 Mei 2023.

Surat itu antara lain menyatakan bahawa Puteri UMNO Malaysia telah menerima surat perletakan jawatan Noor Hasliza sebagai Ketua Puteri UMNO Bahagian Petaling Jaya berkuatkuasa pada 3 Mei 2023.

Susulan itu, Naib Ketua Pergerakan Puteri UMNO Bahagian Petaling Jaya, Nurulfarahshah Jamil dilantik sebagai Pemangku Ketua Pergerakan Puteri UMNO Bahagian Petaling Jaya berkuatkuasa serta-merta.


Seorang Hakim Mahkamah Rayuan jadi sasaran peguam Najib, buat bantahan

Tan Sri Muhammad Shafee Abdullah yang mewakili bekas Perdana Menteri, Datuk Seri Najib Razak memulakan prosiding perbicaraan rayuan anak guamnya dengan menyasarkan seorang Hakim Mahkamah Rayuan, Abu Bakar Jais.

Peguam Najib itu membantah Abu Bakar daripada menjadi anggota panel hakim yang bersidang di Mahkamah Persekutuan hari ini bagi mendengar permohonan semakan semula berhubung sabitan serta hukuman kerana menyeleweng RM42 juta dana SRC International Sdn Bhd.

Peguam itu berkata Abu Bakar tidak seharusnya menganggotai panel yang mendengar permohonan tersebut dan mahu hakim itu menarik diri atas alasan hanya hakim Mahkamah Persekutuan yang sepatutnya mendengar permohonan semakan itu.

Muhammad Shafee berkata mengikut Seksyen 74 Akta Mahkamah Kehakiman 1974, komposisi hakim Mahkamah Persekutuan mestilah terdiri daripada semua hakim Mahkamah Persekutuan.

“Ini bukan soal peribadi kerana saya mengenali hakim Abu Bakar sejak dalam perkhidmatan lagi,” katanya.

Timbalan Pendakwa Raya Datuk V. Sithambaram berkata hakim Mahkamah Rayuan dibenarkan bersidang di Mahkamah Persekutuan di bawah Perkara 122 (2) Perlembagaan Persekutuan.

Beliau berhujah bahawa bantahan terhadap hakim perlu menunjukkan bahaya berlakunya berat sebelah.

Abu Bakar antara panel lima hakim yang diketuai Hakim Besar Sabah dan Sarawak Datuk Abdul Rahman Sebli untuk mendengar permohonan semakan Najib itu.

Hakim lain dalam panel itu ialah hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan.

Najib sedang berusaha untuk membatalkan keputusan yang dibuat oleh lima hakim Mahkamah Persekutuan yang diketuai oleh Ketua Hakim Negara Tun Tengku Maimun Tuan Mat pada 23 Ogos tahun lepas dalam mengekalkan sabitan dan hukuman penjara 12 tahun dan denda kerana menyeleweng RM42 juta dana SRC International.


Pakar patologi kanan akan dilantik bantu siasatan kes Adib

Seorang pakar patologi kanan akan dilantik bagi melihat semula siasatan berhubung kes kematian anggota bomba, Allahyarham Muhammad Adib Mohd Kassim.

Syor tersebut dicadangkan Jawatankuasa Khas dan pakar tersebut akan menjalankan siasatan terperinci untuk meneliti keputusan Mahkamah Koroner, dapatan siasatan polis serta maklumat lain membabitkan punca kematian anggota bomba terbabit pada 2018, kata Datuk Seri Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-Undang) itu berkata pakar patologi berkenaan sudah diberikan tempoh khusus untuk menyelesaikan siasatannya dan mengemukakan laporan terperinci hasil dapatan itu.

“Kerajaan serius untuk menyelesaikan kes ini yang tertangguh sejak 2018. Jawatankuasa khas ini akan bermesyuarat lagi dalam tempoh sebulan, selepas menerima laporan daripada pakar patologi kanan,” katanya yang juga Pengerusi Jawatankuasa itu dalam satu kenyataan hari ini.

Semalam, Wan Junaidi, bersama-sama ahli lain dalam jawatankuasa khas itu iaitu, Menteri Dalam Negeri, Datuk Seri Hamzah Zainudin; Menteri Perumahan dan Kerajaan Tempatan, Datuk Seri Reezal Merican Naina Merican; Peguam Negara, Tan Sri Idrus Harun dan Ketua Polis Negara, Datuk Seri Acryl Sani Abdullah Sani mengadakan mesyuarat pertama di Bukit Aman untuk membincangkan kes berkenaan.

Mesyuarat itu antara lain membincangkan perincian fakta dan kronologi kematian Muhammad Adib.

“Jelas ini bukan kes mudah untuk ditangani dan memerlukan pelbagai peringkat siasatan. Atas dasar itulah kami membuat keputusan untuk melantik seorang pakar patologi kanan bagi membantu kami dalam hal ini,” katanya.

Wan Junaidi berkata, tindakan selanjutnya akan ditentukan selepas menerima laporan berkenaan.

Sabtu lalu, Perdana Menteri, Datuk Seri Ismail Sabri Yaakob, mengumumkan keputusan Kabinet untuk mewujudkan Jawatankuasa Khas mengenai kes kematian Muhammad Adib selain dua lagi pasukan bertindak untuk meneliti dakwaan bekas Peguam Negara Tan Sri Tommy Thomas dalam bukunya serta meneliti semula pilihan undang-undang Malaysia membabitkan Pulau Batu Puteh.

Muhammad Adib, parah ketika rusuhan di Kuil Sri Maha Mariamman di USJ 25, Subang Jaya pada 27 November 2018 dan meninggal dunia pada 17 Disember 2018.

Allahyarham dikatakan diserang serta dipukul hingga parah dan jentera bomba dirosakkan, selain dua kenderaan lain dibakar dalam rusuhan berlaku berikutan perselisihan antara dua kumpulan mengenai isu perpindahan tapak kuil berusia lebih 100 tahun itu.

Prosiding inkues bagi menyiasat kematian Muhammad Adib di Mahkamah Koroner Shah Alam di hadapan Koroner Rofiah Mohamad berlangsung selama 41 hari dan berakhir 24 Julai 2019.

Seramai 30 saksi dipanggil dan 137 bahan bukti dikemuka. Pada 27 September 2019, Mahkamah Koroner memutuskan kematian Muhammad Adib akibat perbuatan jenayah dilakukan lebih dua individu tidak dikenali.


RASMI: PN, PAS sapu bersih kerusi Parlimen Terengganu, Kelantan

Semua calon Perikatan Nasional yang menggunakan lambang PAS, mencipta rekod apabila memenangi lapan kerusi Parlimen di Terengganu dan 14 kerusi di Kelantan pada Pilihan Raya Umum ke-15 (PRU-15).

Kemenangan itu termasuk di kerusi Presidennya, Tan Sri Abdul Hadi Awang di Parlimen Marang apabila memperoleh 73,115 undi dengan majoriti 41,729 undi.

Keputusan juga amat mengejutkan apabila calon Barisan Nasional (BN) Parlimen Gua Musang, Tengku Razaleigh Hamzah yang memegang Parlimen berkenaan selama 11 penggal akhirnya tewas dengan calon PAS, Mohd. Azizi Abu Naim.

Selain Gua Musang, PAS turut merampas dua kerusi milik BN di Ketereh dan Machang di Kelantan, manakala Parlimen Besut dan Hulu Terengganu di Terengganu.

Abdul Hadi yang juga Timbalan Pengerusi Perikatan Nasional (PN) menewaskan tiga pencabar daripada BN, Pakatan Harapan (PH) dan Parti Pejuang Tanah Air (PEJUANG).

Daripada 14 kerusi Parlimen di Kelantan, enam Parlimen sudah selesai proses pengiraan yang kesemuanya dimenangi oleh PAS.

Malah, kerusi Parlimen Machang yang disandang Pengerusi Badan Perhubungan UMNO Kelantan, Datuk Ahmad Jazlan Yaakub juga dirampas oleh calon PAS, Wan Ahmad Fayhsal Wan Ahmad Kamal.

Di Terengganu, kemenangan juga diraih penyandang di kerusi Parlimen Kemaman, Che Alias Hamid apabila memperoleh 49,601 undi dengan majoriti 22,197 undi.

Ini sekali gus menidakkan pencabarnya daripada BN yang juga bekas Menteri Besar, Datuk Seri Ahmad Said.

Penyandang kerusi Parlimen Kuala Terengganu, Datuk Ahmad Amzad Hashim turut mendahului dengan majoriti 35,914 undi.

Selain itu, calon Parlimen Kuala Nerus, Datuk Dr. Alias Razak mendahului dengan majoriti 28,860 undi, meninggalkan calon BN yang juga penyandang kerusi, Datuk Dr. Mohd. Khairuddin Aman Razali.

Mohd. Khairuddin pertama kali memenangi kerusi Parlimen Kuala Nerus pada PRU13 dengan majoriti 610 undi.

Beliau mengekalkan kerusi berkenaan pada PRU14 yang diadakan pada 2018 dengan majoriti 8,447 undi selepas menewaskan calon UMNO dan Parti Keadilah Rakyat (PKR).

Bagaimanapun, Mohd. Khairuddin keluar PAS berkuat kuasa serta-merta pada Mac lalu.

Penyandang kerusi Hulu Terengganu, Datuk Rosol Wahid yang memperoleh 42,841 undi menewaskan pencabarnya dalam persaingan empat penjuru dengan majoriti 15,806 undi.

Di Dungun, penyandangnya, Wan Hassan Mohd. Ramli turut mendahului apabila memperoleh 17,882 undi manakala Setiu yang diwakili, Shaharizukirnain Abdul Kadir memperoleh 26,320 undi.

Calon muka baharu bagi Parlimen Besut, Datuk Che Mohamad Zulkifly Jusoh turut mendahului dengan majoriti 17,241 undi.


Sumbat Neelofa dalam penjara, dia terlalu angkuh: Azwan Ali

Tindakan kompaun tidak lagi sesuai dikenakan ke atas selebriti sensasi, Neelofa, 32, selepas berulang kali melanggar prosedur operasi standard (SOP) Perintah Kawalan Pergerakan (PKP).

Sebaliknya menurut pelakon senior Azwan Ali atau lebih mesra disapa Diva AA, Neelofa perlu dikenakan hukuman penjara dek kerana sikap angkuhnya yang berulang kali melanggar SOP kerana merasakan dirinya terlalu ‘kayangan’dan tiada pihak yang berani mengenakan hukuman tegas ke atasnya.

Menyifatkan Neelofa terlalu biadab dan angkuh, Azwan Ali berharap Neelofa diberi pengajaran yang paling keras supaya tidak lagi bertindak semberono dan seolah-olah negara tiada undang-undang.

“Ini sikap melampau ya, ini membuktikan orang yang bernama Neelofa ini sengaja dan biadab.

“Penjara dia meskipun sehari, itu sebagai pengajaran kepada semua, jangan angkuh sangat kita tengah berhadapan dengan penyakit ini tengah mendadak naik, pandemik semakin teruk…kau ingat kau boleh bayar segala kompaun, penjara sahaja, yang penting sumbat dia dalam penjara kasi sedar sikit langit itu tinggi atau rendah,” katanya kepada Agenda Daily hari ini.

Jelasnya, undang-undang negara perlu dihormati tatkala negara kini bergelut dengan pandemik Covid-19 yang semakin naik mendadak.

“undang-undang tiada kompromi, kerajaan kata tiada kasta undang-undang antara rakyat dan orang atas, jadi tunggu apa lagi.

“Kalau dia sekali silap mungkin kita boleh maafkan tapi ini bukan soal ‘public figure’ dia sengaja tidak hormati undang-undang,” tegasnya lagi.

Selepas berulang kali melanggar SOP terbaharu nama Neelofa kembali sohor kini apabila tersebar di media sosial video pendeknya meraikan kemeriahan Aidilfitri bersama ahli keluarga.

Terdahulu, kes Neelofa dan suaminya, Haris Ismail merentas negeri ke Nilai juga masih disiasat meskipun kedua-dua mereka sudah hadir ke Ibu Pejabat Polis Daerah Nilai, memberikan keterangan.

Sebelum ini, Neelofa dan keluarganya dikenakan kompaun sebanyak RM60,000 atas kesalahan kegagalan mematuhi SOP penganjuran majlis sosial serta melanggar kebenaran merentas negeri.

Pada 27 Mac lalu, Neelofa selamat bernikah dengan suaminya, Haris atau lebih dikenali PU Riz, dan kemudian pasangan ini ke Langkawi, Kedah atas urusan perniagaan, tetapi mencetus sensasi apabila banyak aktiviti dibuat mereka seperti berbulan madu.


PMX diminta bawa bincang isu kalimah Allah ke MKI terlebih dahulu, titah Sultan Selangor

Isu penggunaan kalimah “Allah” oleh bukan Islam perlu dibawa untuk dibincangkan ke Majlis Kebangsaan Bagi Hal Ehwal Agama Islam (MKI) terlebih dahulu, titah Sultan Selangor.

Sultan Sharafuddin Idris Shah dalam kenyataan bertitah selepas menerima mengadap Perdana Menteri Datuk Seri Anwar Ibrahim hari ini, sebarang keputusan berhubung isu penggunaan kalimah Allah perlu dibincangkan dalam MKI sebelum diangkat untuk diputuskan Majlis Raja-Raja, ia rentetan keputusan kerajaan campuran menarik balik rayuan sebelum ini.

“Dalam perbincangan tersebut, Beta selaku Pengerusi Majlis Kebangsaan Bagi Hal Ehwal Agama Islam Malaysia (MKI) telah menyuarakan pandangan Beta yang juga telah dipersetujui oleh KDYMM Seri Paduka Baginda Yang di-Pertuan Agong, bahawa perkara ini perlu dibawa terlebih dahulu kepada MKI untuk dibincangkan selaras dengan fungsi MKI yang bertanggungjawab menasihatkan Raja-Raja Melayu dalam menambah baik tadbir urus agama Islam di peringkat Persekutuan,” kata titah itu dalam kenyataan.

Jelas baginda lagi yang juga pengerusi MKI, pandangan oleh badan tersebut penting diambilkira sebelum dimajukan kepada Majlis Raja-Raja untuk membuat keputusan selanjutnya berhubung isu penggunaan kalimah Allah.

“Beta juga berpandangan, memandangkan perkara in melibatkan sensitiviti agama di Malaysia, is penggunaan kalimah Allah oleh orang bukan Islam in perlu dimuktamadkan dengan segera oleh pihak Kerajaan Malaysia dengan penh hikmah dan tanggungjawab.

“Justeru, YAB Perdana Menteri telah bersetuju dengan cadangan Beta untuk membawa isu ini kepada MKI pada bulan Ogos 2023 sebelum ianya diangkat kepada Majlis Raja-Raja pada bulan Oktober 2023,” kata kenyataan itu lagi.

Tegas baginda lagi, selepas itu baharu Majlis Raja-Raja membuat sebarang keputusan muktamad melibatkan isu penggunaan kalimah Allah selepas mendengar pandangan MKI nanti.

“Beta percaya pandangan MKI adalah penting untuk dimajukan kepada Majlis Raja-Raja dalam menetapkan dasar muktamad berhubung penggunaan kalimah Allah oleh orang bukan Islam di Malaysia,” katanya lagi.

Isu penggunaan kalimah Allah ini kembali hangat diperkatakan selepas Keenterian Dalam Negeri dan kerajaan Malaysia menarik balik rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.

Keputusan kerajaan itu menerima pelbagai reaksi daripada pelbagai pihak yang kebanyakannya tidak bersetuju dengan tindakan tersebut.

Dalam titah itu lagi, Sultan Sharafuddin menggesa orang ramai agar bersabar dan tidak membuat kesimpulan sendiri selagi tiada keputusan muktamad daripada Majlis Raja-Raja berhubung isu tersebut.

“Beta juga menyeru agar semua pihak tidak mempolitikkan, membangkitkan atau membahaskan isu penggunaan kalimah Allah oleh orang bukan Islam ini lagi sehingga Majlis Raja-Raja membuat ketetapan muktamad tentang perkara ini.

“Ini adalah untuk memastikan keharmonian hidup bermasyarakat di Malaysia akan kekal utuh demi menjamin kestabilan sosial dan ekonomi negara ini.”


RM1.19 bilion permohonan subsidi upah 2.0 diluluskan kerajaan

Sebanyak RM1.193 bilion permohonan yang memberi manfaat kepada 73,815 majikan sudah diluluskan Putrajaya di bawah Program Subsidi Upah 2.0 (PSU 2.0) setakat 21 Mei, 2021.

Menteri Kewangan, Senator Datuk Seri Tengku Zafrul Tengku Abdul Aziz berkata jumlah subsidi tersebut melibatkan sejumlah 642,123 pekerja yang membantu majikan untuk terus beroperasi dan mengekalkan penggajian pekerja mereka.

“Antara industri dan sektor utama yang mengambil pekerja termasuk pembuatan serta perdagangan borong dan runcit,” katanya lapor Bernama dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-55 hari ini.

Beliau berkata selain itu setakat 21 Mei, sebanyak 137,593 pekerja juga telah berjaya mendapat pekerjaan melalui Program Insentif Pengambilan Pekerja dan Bantuan Latihan.

Beliau berkata bagi dana pinjaman mudah perusahaan kecil sederhana (PKS) yang dikendalikan Bank Negara Malaysia (BNM), jumlah permohonan yang telah diluluskan oleh bank-bank tempatan dan disetuju terima oleh PKS adalah RM11.95 bilion, dan ia akan memberi manfaat kepada 25,406 PKS, setakat tarikh yang sama.

Di bawah program pembiayaan PKS Pelan Jana Semula Ekonomi Negara (PENJANA) pula, sebanyak 7,497 permohonan telah diluluskan dengan nilai pinjaman sebanyak RM1.403 bilion setakat 21 Mei, katanya.

“Setakat 21 Mei, RM66.2 juta telah disalurkan kepada 13,866 perniagaan dalam bentuk geran dan pinjaman untuk langganan perkhidmatan digitalisasi,” katanya.

Menyentuh isu pembiayaan sektor pelancongan PENJANA, Tengku Zafrul berkata setakat 21 Mei, terdapat 657 permohonan bagi pembiayaan ini.

“Daripada jumlah ini, sebanyak 325 permohonan telah diluluskan dengan jumlah pembiayaan sebanyak RM64.6 juta,” katanya.

Beliau juga berkata setakat 21 Mei, sebanyak RM722.91 juta elaun khas barisan hadapan telah disalurkan berdasarkan 2,028,639 tuntutan daripada doktor, jururawat dan kakitangan perubatan lain yang terlibat secara langsung dalam pengurusan dan pembendungan pandemik COVID-19.

“Elaun khas ini juga dipanjangkan kepada anggota tentera, polis, kastam, imigresen, bomba, anggota Angkatan Pertahanan Awam serta anggota Jabatan Sukarelawan Malaysia yang terlibat secara langsung dalam melaksanakan Perintah Kawalan Pergerakan (PKP),” katanya.


Henti jaja nama rakyat ‘halalkan’ tindakan untuk rebut kuasa

Pengumuman UMNO melalui Presidennya, Datuk Seri Dr Ahmad Zahid Hamidi untuk menarik sokongan kepada kerajaan Perikatan Nasional (PN) mencetuskan satu lagi krisis politik tanah air yang hebat.

Ia boleh dianggap kemuncak kepada pendirian UMNO terhadap kerajaan PN yang sebelum ini hanya tertumpu kepada soal jawatan Perdana Menteri.

Tindakan ini menimbulkan banyak persoalan, terutama mengenai keabsahan dan kedudukan Perdana Menteri, sekali gus kerajaan PN.

Banyak pihak membuat spekulasi sama ada kerajaan PN boleh kekal atau sebaliknya, termasuk kemungkinan wujud kerajaan interim sehingga Pilihan Raya Umum Ke-15 (PRU-15) bagi mengatasi krisis politik kali ini.

Adakah kita akan menyaksikan perubahan ketua kerajaan sekali lagi dalam tempoh 18 bulan?

Perutusan Khas Perdana Menteri, Tan Sri Muhyiddin Yassin semalam menafikan perubahan ketua kerajaan, sebaliknya menyatakan beliau masih lagi Perdana Menteri selepas menerima sejumlah surat akuan daripada Ahli Dewan Rakyat yang meyakinkan beliau masih mempunyai kepercayaan majoriti di Parlimen pada masa ini.

Apa yang lebih menarik perhatian adalah pengumuman Perdana Menteri mengenai usul percaya kepada beliau pada sesi Dewan Rakyat pada September depan. Ini bermakna Perdana Menteri yakin beliau boleh mendapat sokongan mencukupi untuk mengekalkan kedudukan sebagai ketua kerajaan.

Ahli Parlimen mempunyai masa kira-kira sebulan untuk menyatakan sokongan mereka kepada Perdana Menteri atau sebaliknya. Mungkin tempoh ini juga boleh dianggap sebagai waktu bertenang kepada Ahli Parlimen sebelum membuat apa-apa keputusan penting untuk menzahirkan sokongan.

Pada masa sama, kita boleh menjangkakan, dalam tempoh itu juga akan berlaku tawar-menawar bagi Ahli Parlimen untuk menyatakan sokongan. Tidak mustahil kita akan menyaksikan jika ada wakil rakyat melompat parti atau sekurang-kurangnya mengalihkan sokongan. Ini pernah kita lihat sebelum ini.

Perlukah lagi krisis politik ketika kita masih berhadapan dengan penularan pandemik Covid-19 yang belum reda? Rata-rata rakyat sudah tentu tidak mahu satu lagi krisis menghimpit kehidupan mereka, selain krisis kesihatan dan ekonomi.

Lebih teruk lagi, ahli politik pula dengan sewenang-wenangnya menggunakan alasan demi kepentingan rakyat bagi menghalalkan tindakan mereka untuk merebut kekuasaan.

Buat masa ini, kerajaan berfungsi seperti biasa sehingga sesi Parlimen yang dijangka berlangsung bulan depan. Bantuan diumumkan kerajaan, termasuk program vaksinasi akan disalurkan serta berjalan seperti biasa.

Namun, dengan peletakan jawatan Menteri Tenaga dan Sumber Asli, Datuk Seri Dr Shamsul Anuar Nasarah, ia boleh menjejaskan reputasi, kedudukan dan keupayaan Kabinet dalam melaksanakan tugas sebaik mungkin.

Seperti kita maklum, UMNO diberikan 10 jawatan menteri termasuk Timbalan Perdana Menteri. Kita masih menunggu bagaimana nasib dan kedudukan menteri UMNO lain sama ada kekal dalam kerajaan atau meletak jawatan.

Sudah tentu mereka berhadapan dilema cukup besar sama ada terus berada dalam kerajaan atau taat menuruti keputusan parti.

Tidak dinafikan, menteri UMNO dalam kerajaan selama ini perlu akur dengan keputusan Kabinet seperti terkandung dalam prinsip kebertanggungjawaban bersama (collective responsibility), namun pada masa sama mereka juga dituntut untuk patuh dengan ketetapan parti.

Memang ada menteri UMNO jelas memihak kepada keputusan kerajaan berbanding parti politik mereka.

Kini, lapan Ahli Parlimen UMNO menarik sokongan kepada Perdana Menteri. Ini bermakna 31 lagi ahli Parlimen UMNO belum dipastikan membuat keputusan sama ada untuk menarik sokongan atau masih bersama dengan Perdana Menteri dan kerajaan PN.

Namun apa yang pasti, UMNO nampaknya tekad untuk memutuskan hubungan dengan kerajaan PN apabila sudah ada pengerusi syarikat berkaitan kerajaan (GLC) dalam kalangan pemimpin UMNO turut meletakkan jawatan.

Siapakah yang mendapat keuntungan daripada krisis politik ini? Rakyat sudah tentu jauh sekali. UMNO yang dilihat mendominasi dalam krisis politik ini percaya bahawa inilah masa terbaik buat mereka mengambil alih kerajaan.

Jawatan Perdana Menteri yang menjadi idaman mungkin dapat dimiliki. Namun, dengan kekuatan setiap parti hampir sama, tidak memungkinkan mana-mana parti politik boleh menubuhkan kerajaan tanpa bekerjasama. Ini termasuk UMNO mahupun blok pembangkang.

Justeru, percaturan politik dijangka lebih sengit selepas ini. Penjajaran politik melalui kerjasama dan tawar-menawar politik akan ligat berlaku demi kelangsungan politik. Lebih-lebih dalam kamus politik, tidak ada kawan dan lawan yang abadi, hanya kepentingan bersama yang kekal.

Memandangkan Perdana Menteri mahu menentukan nasibnya di Dewan Rakyat kelak, ia membuka permainan atau persaingan politik terbuka lagi mendebarkan. Dalam politik hanya ada menang atau kalah, tidak ada situasi menang-menang. Politik angka akan menjadi semakin penting selepas ini.

Pihak pembangkang melalui kenyataan Datuk Seri Anwar Ibrahim sudah menyatakan pendirian agar Sidang Khas Dewan Rakyat bagi membawa usul tidak percaya kepada Perdana Menteri dipercepatkan sebelum 9 Ogos.

Namun, dalam keghairahan merebut kuasa, jangan dilupakan rakyat di bawah yang sentiasa mahu dibela, terutama dalam situasi sukar ini. Mereka sentiasa menanti khabar gembira daripada wakil rakyat mereka.

Apa yang jelas, krisis politik ini perlu dinoktahkan.

Dr Mohd Izani Mohd Zain
Profesor Madya di Fakulti Ekologi Manusia, Universiti Putra Malaysia (UPM)

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Akta pendanaan politik: Anwar lupa agenda reformasi

Ahli Parlimen Perikatan Nasional menyifatkan Perdana Menteri, Datuk Seri Anwar Ibrahim sudah melupakan agenda reformasi yang dibawanya sejak sekian lama apabila kerajaan seakan cuba melewat-lewatkan penguatkuasaan Akta Pendanaan Politik dengan alasan birokrasi.

Sedangkan kata Datuk Wan Saiful Wan Jan, rang undang-undang (RUU) tersebut antara yang paling mudah untuk dibawa ke Dewan Rakyat kerana draf dan kajian mengenainya telah sedia ada serta dijalankan.

“Kerajaan memaklumkan perlu masa untuk libat urus dengan semua parti kerana kini kita ada gabungan baru. Tetapi parti yang membentuk gabungan baru adalah parti lama dan libat urus telahpun dijalankan dengan semua parti.

“Kenapa pula pembentukan gabungan baru oleh parti-parti lama dijadikan ‘excuse’ untuk melewatkan akta ini? Libat urus dah pun dijalankan,” kata Ahli Parlimen Tasek Gelugor itu dalam satu kenyataan, hari ini.

Dalam pada itu, beliau menggesa semua pihak terutama badan bukan kerajaan (NGO) untuk memberi tekanan lebih kuat kepada kerajaan supaya segera bertindak bagi menguatkuasakan akta tersebut..

Kata Wan Saiful, tanpa tekanan berterusan Anwar akan terus terlupa tentang janji-janjinya itu.


Lagi pemimpin utama Bersatu jadi sasaran pendakwaan selepas isu surat UMNO tular

Pendakwaan bermotif politik masih diteruskan kerajaan campuran Pakatan Harapan (PH)-UMNO selepas seorang lagi pemimpin utama pembangkang dikatakan bakal dihadapkan ke pendakwaan di mahkamah pada masa terdekat.

Spekulasi berlegar selepas kerajaan campuran yang dikritik hebat kebelakangan ini, terbaharu isu surat tular Jabatan Pendaftaran Pertubuhan Malaysia (RoS) semalam kepada UMNO, mahu mengheret pemimpin utama Bersatu didakwa ke mahkamah.

Untuk rekod, surat RoS kepada UMNO tular semalam hangat diperkatakan apabila RoS didakwa sememangnya memutuskan bahawa keputusan dibuat semasa Perhimpunan Agung 2022 lalu untuk tidak mempertandingkan pemilihan Presiden dan Timbalan Presiden adalah tidak sah.

Menurut laporan media, pemimpin utama Bersatu akan ditahan dan dihadapkan ke mahkamah paling awal esok.

Sumber parti pula mendedahkan sebarang kemungkinan boleh berlaku pada masa terdekat ini dan persediaan sudah diambil bagi berdepan pendakwaan melibatkan pemimpin utama Bersatu.

Pemimpin Bersatu menjadi sasaran pendakwaan bermotif politik oleh agensi pihak berkuasa, Suruhanjaya Pencegahan Rasuah Malaysia (SPRM) dan akaun parti juga sudah dibekukan sehingga hari ini.

Pada 20 Februari, Datuk Wan Saiful Wan Jan yang juga Ahli Parlimen Tasek Gelugor serta seorang lagi pemimpin parti ditahan dan didakwa SPRM.

Sebarang langkah untuk mendakwa pemimpin utama Bersatu dijangka akan memanaskan lagi suhu politik negara.

Pemimpin Perikatan Nasional (PN) sebelum ini memberi amaran pentadbiran Datuk seri Anwar Ibrahim akan melakukan penahanan secara besar-besaran bagi memburuk-burukkan pemimpinnya menjelang Pilihan Raya Negeri (PRN) di enam negeri di mana lima daripadanya mempunyai jumlah pengundi Melayu yang besar.

Pada Pilihan Raya Umum ke-15 (PRU-15), kerajaan Pakatan Harapan (PH)-Barisan Nasional (BN) hilang undi Melayu kepada PN.

Agenda Daily masih cuba mendapakan maklum balas daripada Ketua Pesuruhjaya SPRM Tan Sri Azam Baki mengenai spekulasi terbaharu ini.


Covid-19: Thai bunyikan loceng amaran

Majoriti wilayah di Thailand melaporkan lonjakan kes Covid-19, dengan situasi di Nakhon Ratchasima dilihat serius kerana kekurangan katil untuk pesakit, ketika pakar mengatakan jangkitan harian di negara itu boleh mencecah 100,000 kes sehari..

Kementerian kesihatan Awam Thailand (MPH) pula melaporkan dalam tempoh 24 jam pagi tadi 18,883 kes baharu dicatat dengan 162 adalah kes import.

Angka terkini yang dikeluarkan Pusat Pentadbiran Situasi Covid-19 (CCSA) menunjukkan hanya 14 wilayah yang mencatatkan lebih sedikit kes baharu pada Ahad berbanding yang dilaporkan seminggu sebelumnya.

Ratusan sekolah dilaporkan ditutup dan dijadikan pusat kuarantin komuniti bagi pelajar dan orang ramai yang dijangkiti Covid-19.

Pihak penguat kuasa kesihatan negara itu sebelum ini memberitahu perhimpunan awam menjadi punca peningkatan kes Covid-19.

Sementara itu, Bernama melaporkan pakar virologi Thailand Dr Yong Poovorawan memberi amaran bahawa kes Covid-19 harian boleh mencecah 100,000 berikutan subvarian BA.2 Omicron merebak pantas di negara itu.

Data menunjukkan pada 5 hingga 11 Februari lalu, 500 kes daripada 1,975 kes jangkitan Omicron, atau 18.5 peratus merupakan subvarian BA.2 atau dikenali sebagai ‘stealth Omicron’.

Dr Yong, pakar virologi kanan Universiti Chulalongkorn berkata, secara purata 25,000 kes Covid-19 dilaporkan setiap hari, termasuk mereka yang diuji positif menggunakan kit ujian antigen (ATK).

Data itu menunjukkan kadar jangkitan sebanyak 10 kali ganda berbanding ketika empat gelombang sebelum ini.

“Memandangkan Thailand kini berdepan gelombang kelima, saya berharap kadar jangkitan tidak meningkat kepada enam angka,” katanya menerusi hantaran di Facebook.

Dalam tempoh 24 jam lepas, Thailand merekodkan 18,883 kes baharu Covid-19 dan 30 kematian, menjadikan jumlah kumulatif terkini sebanyak 2,712,315 dan 22,624 korban.

Beliau berkata subvarian BA.2 Omicron terus menular dengan purata 15,000 kes dilaporkan di Singapura manakala kes harian baharu di Korea Selatan melebihi 100,000 buat pertama kali pada 18 Februari.

“Thailand mungkin menerima nasib sama. Pada masa ini, wabak Covid-19 berada pada trend peningkatan Asia… Ia akan mencapai kemuncak sebelum kembali stabil dan bilangan kes baharu perlahan-lahan menurun seperti di Eropah dan Amerika Syarikat,” katanya.

Dr Yong menggesa orang ramai yang positif Covid-19 kuarantin kendiri di rumah atau elak berada di kawasan awam bagi membendung penularan virus itu. – Agensi/Bernama


Australia tawar dos keempat

Kerajaan Australia menawarkan dos keempat vaksin Covid-19 kepada individu berusia 65 tahun dan ke atas bermula 4 April depan, menurut pihak berkuasa kesihatan negara itu hari ini.

Ini susulan varian baharu Omicron yang mula menular ke dalam populasi penduduk negara itu yang semakin meningkat, menurut Kumpulan Penasihat Teknikal Australia mengenai Imunisasi (ATAGI).

Dalam usaha untuk meningkatkan perlindungan vaksin menjelang musim sejuk, kumpulan penasihat vaksin tertinggi negara telah mengesyorkan dos penggalak tambahan bagi mereka yang paling berisiko mendapat penyakit teruk akibat Covid-19.

Kumpulan penasihat utama mengenai vaksin meluluskan suntikan keempat itu kepada mereka yang berusia 65 tahun ke atas, Orang Asli berusia lebih 50 tahun, orang yang lemah imunisasi dan warga emas di rumah penjagaan.

Menurut ATAGI, dos penggalak tambahan boleh diberikan dalam tempoh sela masa empat bulan selepas seseorang menerima dos penggalak pertama mereka.

Jika seseorang telah dijangkiti Covid-19 selepas menerima dos penggalak pertama mereka, penggalak tambahan mungkin diberikan dalam tempoh empat bulan selepas jangkitan.

Australia melaporkan kes harian Covid-19 lebih 50,000 sejak beberapa hari lalu yang menjadikan jumlah itu dua kali ganda berbanding awal bulan ini didorong oleh penularan pantas varian Omicron BA.2.

Menteri Kesihatan Greg Hunt berkata, dos tambahan itu akan mula diberikan pada 4 April depan, dua bulan sebelum musim sejuk bermula dengan mereka yang sudah disuntik dos ketiga akan mendapat suntikan empat bulan lebih awal.

“Dos penggalak ini adalah perlindungan terbaik untuk mengekang impak Covid-19 dan boleh melindungi kesan pasca Covid-19,” katanya.

Menurutnya, pelancong yang tiba di Australia tidak lagi perlu menunjukkan bukti negatif saringan Covid-19 lebih awal selepas sekatan mengenainya tamat 17 April ini.

Pelancong bagaimanapun masih perlu divaksin dan memakai pelitup muka sepanjang berada di dalam pesawat. – Agensi


LHDN saran pembayar cukai semak status sekatan perjalanan

Lembaga Hasil Dalam Negeri Malaysia (HASiL) ingin memberikan saranan kepada semua pembayar cukai agar membuat semakan status sekatan perjalanan terlebih dahulu sebelum merancang untuk ke luar negara bagi sebarang tujuan.

Sekatan perjalanan ke luar negara adalah tindakan yang dikenakan oleh HASiL kepada individu dan pengarah syarikat yang tidak menjelaskan Cukai Pendapatan, Cukai Keuntungan Harta Tanah (CKHT) dan Cukai Syarikat, menurut laporan Bernama.

Pemakluman tindakan tersebut akan dibuat ke alamat terakhir yang dikemaskini oleh pembayar cukai kepada HASiL melalui data percukaian terkini yang direkodkan.

Pembayar cukai boleh menyemak status tunggakan cukai dan sekatan perjalanan melalui portal MyTax di pautan https://mytax.hasil.gov.my/. Semakan sekatan perjalanan juga boleh dibuat di laman web Jabatan Imigresen Malaysia di https://sspi.imi.gov.my/sspi/.

Sekiranya pembayar cukai mempunyai tunggakan cukai dan dilarang ke luar negara, mereka dinasihatkan untuk menghubungi pejabat cawangan HASiL yang mengendalikan fail cukai mereka bagi tindakan sewajarnya.

Sebarang pertanyaan serta maklum balas berkaitan boleh dimajukan kepada kami melalui:

a) Hasil Care Line di talian 03-8911 1000 / 603-8911 1100 (Luar Negara);

b) HASiL Live Chat; dan

c) Borang Maklum Balas di portal rasmi HASiL di pautan pantas


Jalankan pemilihan parti singkir Zahid dan letak Hishammuddin calon PM

Datuk Seri Mohamed Nazri Abdul Aziz menggesa supaya pemilihan parti dijalankan juga tahun ini untuk meletakkan Menteri Luar Negeri, Datuk Seri Hishammuddin Hussein sebagai calon Perdana Menteri (PM) mewakili UMNO dalam pilihan raya umum nanti.

Bekas ahli Majlis Tertinggi UMNO itu berkata Hishammuddin perlu bertanding untuk merebut jawatan Presiden dan yakin beliau akan mendapat sokongan akar umbi memandangkan pengalaman luas dan kelayakannya sepanjang berada dalam pentas politik mahu pun kerajaan.

“Saya hendak Datuk Hishammuddin bertanding jawatan presiden UMNO dan Insya-Allah jadi presiden… Menjawab soalan di bawah, katakan kalau UMNO menang siapa layak jadi PM, adalah Hishamuddin.

“Beliau dalam UMNO jadi Ketua Pemuda UMNO selama 10 tahun, kemudiaan beliau pernah jadi Naib Presiden UMNO selama dua penggal dan jadi menteri sejak 1999 dan beliau punyai pengalaman yang banyak… Mula-mula menteri belia dan sukan kemudian menteri pelajaran, kemudian menteri dalam negeri, menteri pertahanan lepas itu menteri luar… Jadi pengalamannya luas dan memang layak jadi presiden UMNO dan PM,” katanya kepada Agenda Daily.

Justeru, besar harapannya supaya Hishammuddin bertanding jawatan presiden pada pemilihan UMNO tahun ini bagi membolehkan perkara itu direalisasikan.

“Saya punya pandangan kali ini sudah sampai masa hendak buat pemilihan UMNO bila nak buat pemilihan UMNO insya-Allah akan diadakan tahun ini, maka kita hendak seorang individu UMNO yang kita boleh ketengahkan sebagai calon PM.

“Oleh kerana amalan kita presiden UMNO kalau kita menang pilihan raya layak jadi PM jadi saya mencadangkan daripada nama-nama yang ada hari ini yang ditonjolkan ada pengalaman banyak dalam parti dan kerajaan… Dan memang ada sokongan dia sebab itu layak kita ketengahkan Hishammuddin sebagai presiden UMNO,” katanya.

Difahamkan UMNO dijangka mengadakan pemilihan pada hujung tahun ini dan bukannya Jun. Bagaimanapun, penularan Covid-19 mungkin dijadikan alasan untuk menangguhkan pemilihan parti walaupun wujud desakan daripada pemimpin UMNO supaya ia disegerakan.

UMNO sebelum ini dikenali sebagai sebuah parti dominan dan secara tradisinya presiden UMNO akan menjadi perdana menteri.

Namun sehingga hari ini UMNO masih belum mencadangkan nama calon perdana menteri daripada parti itu.

Jawatan Presiden yang disandang Datuk Seri Ahmad Zahid ketika ini menjadi rebutan beberapa pimpinan lain, antara yang disebut-sebut menyertai perlumbaan untuk merebut jawatan Presiden adalah Timbalan Presiden UMNO, Datuk Seri Mohamad Hasan, Naib Presiden UMNO, Datuk Seri Ismail Sabri Yaakob dan Khairy Jamaluddin.

Bagaimanapun, pembaharuan dalam barisan kepimpinan masih tidak boleh dibuat sekiranya Zahid masih ingin mengekalkan kuasa sehingga pemilihan diadakan nanti.


33,700 pengembara memasuki Malaysia dari Singapura semalam

Sekurang-kurangnya 33,700 pengembara melintasi sempadan Singapura dan Malaysia sejak tengah malam hingga 5 petang 1 April, susulan pembukaan semula pintu masuk kedua-dua negara.

Pihak berkuasa Imigresen Singapura (ICA) berkata sehingga tengah hari semalam, 27,600 individu keluar dari Singapura menerusi Tambak Johor dan Lebuh Raya Linkedua.

Daripada jumlah itu, seramai 9,400 daripada pengembara berkenaan sama ada berjalan kaki melintasi Tambak Johor atau menaiki bas, 9,700 menggunakan kereta dan 8,500 lagi motosikal.

Bagi kemasukan ke Singapura pula, ICA berkata 3,500 tiba dengan berjalan kaki atau menaiki bas, 1,600 (kereta) dan 1,000 (motosikal).

Pengembara ini terdiri daripada mereka yang berjalan kaki di Pusat Pemeriksaan Woodlands, dan kereta serta motosikal dan basikal di pusat pemeriksaan Woodlands dan Tuas.

Perkhidmatan bas ulang-alik antara Woodlands dan kompleks Kastam, Imigresen dan Kuarantin (CIQ) Johor Bahru pada Jumaat, mulanya dirancang untuk mengendalikan hanya satu perkhidmatan bas ulang-alik setiap 15 minit, atau empat perkhidmatan sejam.

Bagaimanapun, susulan terlalu ramai yang memerlukan bas di Pusat Pemeriksaan Woodlands perkhidmatan itu dipertingkatkan sehingga 12 perjalanan setiap jam, terutama pada waktu puncak.

Walaupun pintu sempadan darat Singapura dan Malaysia dibuka sepenuhnya mulai semalam, jumlah pengguna masih jauh berkurangan berbanding kira-kira 415,000 yang melalui kedua-dua laluan setiap hari ketika sebelum pandemik Covid-19. – ST